Menteri ekonomi kerajaan PH-BN kena belajar lagi, bukan beri syor tak betul

Pakar ekonomi berpendapat rakyat berpendapatan rendah tiada pilihan untuk berbelanja walaupun berdepan harga barang yang mahal, sementara gesaan Rafizi Ramli supaya pengguna tidak membeli produk mahal, dilihat hanya kenyataan ‘terlalu mudah’

Malah, Rafizi yang bukan berlatarbelakangkan pendidikan ekonomi tetapi dilantik sebagai menteri ekonomi kerajaan PH-BN, disaran menelaah setiap satu masalah ini dengan lebih terperinci sebelum membuat cadangan tidak betul.

Bekas Pengarah Eksekutif Majlis Tindakan Ekonomi (EAC), Tan Sri Prof Dr Noor Azlan Ghazali berkata pihak yang berkenaan sebaiknya lebih berhati-hati dan memahami secara menyeluruh dalam mengutarakan cadangan penyelesaian ke atas masalah ekonomi.

“Saya berkesempatan mendengar sidang media Menteri Ekonomi melaporkan inflasi dan situasi harga terkini. Rumusan utama yang saya fahami menteri mengutarakan ‘demand-side intervention’ sebagai antara langkah baharu untuk menurunkan harga. Kita perlu mengambil langkah untuk meningkatkan keanjalan permintaan bagi membendung kenaikan harga.

“Menteri memaklumkan keanjalan permintaan rakyat Malaysia untuk makanan dan minuman bukan alkohol umumnya adalah rendah. Harga yang meningkat tidak dituruti dengan penurunan permintaan.

“Logik menteri ialah, sekiranya permintaan menurun berikutan kenaikan harga (iaitu keanjalan permintaan tinggi), kenaikan harga dapat dikurangkan. Beliau mencadangkan intervensi permintaan dilaksanakan tanpa memperincikan apakah bentuk intervensi yang akan diambil,” katanya dalam satu kenyataan.

Dr Noor Azlan menjelaskan susulan kenyataan Rafizi, ramai pihak yang menghubungi beliau bertanyakan mengenai perkara itu dan beliau berpendapat satu kajian terperinci wajar dilakukan bagi mencari punca menyebabkan kenaikan harga, bukannya ‘kesan-akibat’ kenaikan harga.

“Apakah faktor yang menyumbang kepada kenaikan harga makanan sejak kebelakangan ini? Pastinya peningkatan harga bukan disebabkan oleh peningkatan permintaan. Permintaan stabil dan tiada lonjakkan akibat musim perayaan. Besar kemungkinan ianya berpunca dari kekurangan bekalan, supply-side.

“Pengguna terpaksa mengorbankan perbelanjaan yang lain. Khususnya kumpulan berpendapatan rendah tidak mempunyai banyak pilihan.

“Profil perbelanjaan yang lebih terperinci diperlukan. Khususnya mengikut kelas pendapatan untuk menteri merumuskan status keanjalan permintaan. Kumpulan berpendapatan tinggi lazimnya mempunyai keanjalan yang rendah terhadap kenaikan harga.

“Dalam konteks harga ayam dan telur ayam, mungkin permintaan mereka langsung tidak anjal. Adakah kumpulan ini yang dimaksudkan oleh menteri?, katanya lagi.

Beliau berpendapat adalah tidak wajar mengharapkan kumpulan berpendapatan rendah untuk bertindak menurunkan permintaan sebagai langkah mengekang kenaikan harga.

“Intervensi untuk meningkatkan keanjalan permintaan kumpulan berpendapatan rendah? Ini tidak betul dan tidak wajar. Dari sudut ekonomi, saya berpandangan kenyataan menteri untuk kenaikan harga dibendung melalui penurunan permintaan adalah kenyataan yang ‘terlalu mudah’.

“Penurunan permintaan sebagai langkah mengekang kenaikan harga yang kita alami too simplistic! Ianya seolah menggambarkan penurunan permintaan adalah antara penyelesaian kenaikan harga,” katanya.


PRN Melaka: UMNO negeri mula cakap bagi pihak akar umbi PAS

UMNO Melaka dilihat masih tidak dapat menerima hakikat bahawa PAS telah membuat keputusan untuk menggunakan lambang Perikatan Nasional (PN) dalam menghadapi Pilihan Raya Negeri (PRN) negeri itu bulan ini.

Malah, parti itu juga kini mula bercakap bagi pihak akar umbi PAS yang kononnya masih mahu bekerjasama dengan UMNO dalam PRN itu, walaupun Jawatankuasa PAS Pusat telah membuat keputusan menggunakan lambang PN.

Timbalan Pengerusi Badan Perhubungan UMNO negeri, Datuk Seri Mohamad Ali Mohamad yakin akar umbi PAS mahukan parti itu bekerjasama memperkukuhkan Muafakat Nasional (MN) bagi menghadapi PRN Melaka.

Untuk rekod, MN bukan gabungan parti politik berdaftar, sebaliknya hanya persefahaman antara PAS dan UMNO. PAS sebaliknya, adalah parti komponen dalam PN yang didaftarkan sebagai gabungan parti politik bersama Bersatu dan beberapa parti lain.

Memetik laporan Utusan Online, Mohamad Ali berkata kenyataan Presiden PAS Datuk Seri Abdul Hadi Awang mengenai penggunaan lambang itu mempunyai maksud tersirat dan tersurat.

“Kenyataan itu juga tidak menyebut langsung PAS akan memutuskan hubungan dengan UMNO dalam MN sebaliknya ia sekadar menyentuh penggunaan logo.

“Oleh itu, saya yakin akar umbi PAS dan UMNO khususnya di negeri ini mahu kedua-dua parti ini bekerjasama menghadapi PRN nanti,” katanya.

Terdahulu, mesyuarat Majlis Tertinggi (MT) UMNO dipengerusikan Presidennya, Datuk Seri Ahmad Zahid Hamidi, pada Khamis minggu lalu mempelawa PAS bekerjasama menghadapi PRN Melaka, dengan syarat parti itu tidak boleh menggunakan lambang PN sebaliknya menggunakan lambang parti itu sendiri.

Setiausaha Agung UMNO, Datuk Seri Ahmad Maslan pada sidang media selepas mesyuarat MT itu berkata, asas kerjasama itu berpandukan kepada prinsip PAS menggunakan lambang partinya sendiri, selaras dengan semangat dan ketetapan Jawatankuasa Induk Muafakat Nasional dalam mesyuarat pada 19 Oktober dan 18 November 2020.

Namun, kelmarin PAS membuat pendirian tegas – menolak syarat kerjasama UMNO iaitu wajib menggunakan lambang parti itu sendiri dalam PRN Melaka – sebaliknya parti Islam itu akan menggunakan lambang gabungannya PN. Berita berkaitan

Memberi alasan kerjasama kedua-dua parti itu membuahkan kejayaan dalam tujuh pilihan raya kecil (PRK) sebelum ini, Mohamad Ali berkata akar umbi PAS dan UMNO menyambut baik pendirian enam Ketua Bahagian UMNO Melaka yang menyatakan keputusan mahu terus bekerjasama dengan parti Islam itu.

Sebelum ini, Suruhanjaya Pilihan Raya (SPR) menetapkan 8 November ini sebagai hari penamaan calon, diikuti pengundian awal pada 16 November dan pengundian biasa (20 November).

PRN itu diadakan ekoran pembubaran Dewan Undangan Negeri (DUN) pada 4 Oktober lalu susulan tindakan empat Ahli Dewan Undangan Negeri, termasuk dua daripada UMNO, menarik sokongan terhadap kepimpinan Ketua Menteri Melaka Datuk Seri Sulaiman Md Ali.

Mereka ialah Datuk Seri Idris Haron (BN-Sungai Udang), Datuk Nor Azman Hassan (BN-Pantai Kundor), Datuk Norhizam Hassan Baktee (Bebas-Pengkalan Batu) dan Datuk Noor Effandi Ahmad (Bersatu-Telok Mas).


Tangguh pada September sidang DUN Sabah

Mesyuarat Pertama Penggal Kedua Dewan Undangan Negeri (DUN) Sabah ke-16, yang dijadualkan bersidang tiga hari mulai 24 Ogos ini, ditangguhkan pada 21 hingga 23 Sept depan.

Penangguhan itu dimaklumkan Speaker DUN Sabah Datuk Kadzim M Yahya dalam kenyataan, hari ini menurut laporan Bernama.

Kadzim berkata satu warta kerajaan telah dikeluarkan oleh Setiausaha Kerajaan Negeri Datuk Safar Untong hari ini, memaklumkan penangguhan persidangan DUN Sabah itu dibuat selepas mendapat perkenan Yang Dipertua Negeri Sabah Tun Juhar Mahiruddin.

Berdasarkan warta tersebut, pindaan tarikh persidangan DUN Sabah itu dibuat selepas mengambil kira keadaan semasa kini yang tidak mengizinkan untuk persidangan tersebut diadakan minggu depan.

Pada awal bulan ini, Kadzim mengumumkan sidang DUN Sabah diadakan pada 24 hingga 26 Ogos, dengan pelbagai prosedur operasi standard ditetapkan antaranya Ahli Dewan Undangan Negeri perlu mengemukakan keputusan ujian saringan COVID-19 tiga hari sebelum bersidang bagi mengekang penularan wabak COVID-19.

Kali terakhir persidangan DUN Sabah diadakan adalah pada 18 hingga 23 Dis tahun lepas bagi membentang dan membahaskan Belanjawan Negeri 2021.


Adik Najib dedah wang 1MDB mungkin diseleweng kepada Tun M

Datuk Seri Nazir Razak mengakui beliau antara yang bertemu bekas Perdana Menteri Tun Dr Mahathir Mohamad untuk berbincang dan menceritakan kebimbangannya berhubung dana 1Malaysia Development Berhad (1MDB).

Adik kepada Datuk Seri Najib Razak itu di dalam bukunya ‘What’s in the Name’ mendedahkan pertemuan yang turut disertai pemilik The Edge Group, Datuk Tong Kooi Ong di London, sekitar 2015.

“Mengapa saya juga perlu melakukan sesuatu? Saya sudah bersara.” Kata-kata itu keluar dari mulut Dr Mahathir, kata Nazir dalam buku berkenaan yang dilancarkan semalam.

Dalam memoir buku berkenaan beliau mendedahkan, pertemuan itu bukan sesuatu yang mudah untuk beliau dan Tong, tetapi ia harus dilakukan demi mencari kebenaran tentang skandal 1Malaysia Development Berhad (1MDB).

Memetik Astro Awani, Nazir berkata beliau dan Tong mempunyai sejarah yang agak traumatik dan tegang dengan bekas Perdana Menteri itu.

“Well Sir, you have to do something because you made him the Prime Minister (Tun, anda perlu melakukan sesuatu kerana anda yang menjadikan beliau (Najib) sebagai Perdana Menteri,” kata Nazir, mengimbas kembali pertemuan itu.

Pengasas firma Ikhlas Capital itu berkata demikian dalam memoirnya bertajuk ‘What’s in a Name’ dalam bab bertajuk ‘Eh, We Have a Problem’ yang memperincikan keraguan beliau terhadap penubuhan 1MDB serta hubung kait dana itu dengan Najib.

Biografi setebal 358 muka surat itu memperincikan pengalaman Nazir dalam membangunkan CIMB sebagai institusi berperanan membawa ASEAN keluar dari Asian Financial Crisis.

Selain itu, terdapat juga bab-bab di mana Nazir berusaha menjunjung legasi ayahnya, Allahyarham Tun Abdul Razak serta perkongsian tentang penubuhan 1MDB, yang akhirnya menyebabkan kejatuhan abangnya serta Barisan Nasional (BN).

Mengimbas kembali pertemuan itu, Nazir memulakan sesi itu dengan menyuarakan kebimbangan kepada Dr Mahathir bahawa beliau dan Tong percaya berbillion-bilion dolar telah diseleweng dari 1MDB.

“Tong sebenarnya yang banyak mendedahkan tentang apa yang kami ketahui berkaitan 1MDB. Dr Mahathir kelihatan mudah memahami situasi itu yang mana ia memeranjatkan mereka, selepas mengambil kira perincian dan penerangan Tong.

“Saya syak Dr Mahathir sebenarnya telah pun diberi taklimat mengenai 1MDB dan menggunakan pertemuan itu sebagai perbandingan terhadap apa yang beliau ketahui dan fahami,” katanya lagi.

Nazir berkata, semakin sesi perbincangan itu berlangsung semakin Dr Mahathir menunjukkan reaksi atau erti kata lainnya, kemarahan.

Sebagai rekod, Nazir berkata, hubungan antara keluarganya dengan Dr Mahathir telah berdekad lamanya di mana ayahandanya, Abdul Razak telah menyelamatkan karier politik Dr Mahathir dengan membawa kembali beliau ke dalam UMNO.

Malah, kata Nazir lagi, Najib sendiri memainkan peranan besar untuk memastikan Dr Mahathir kekal berkuasa apabila memberi sokongan ketika pemilihan Presiden UMNO antara Dr Mahathir dan Tengku Razaleigh Hamzah pada tahun 1987.

“Mahathir, sebagai balasan, telah membuka ruang kepada Najib untuk menjadi Perdana Menteri, apabila beliau mendesak Tun Abdullah Ahmad Badawi untuk menjadikan Najib sebagai Perdana Menteri pada 2003.

“Kempen Mahathir terhadap kepimpinan lemah Abdullah telah membuka ruang kepada Najib untuk menjadi Perdana Menteri. Dan Mahathir secara terbuka menyokong kepimpinan Najib pada pilihan raya umum 2013,” kata Nazir.

Nazir berkata, beliau dan Tong meninggalkan Rumah York itu tanpa mengetahui apa yang bakal terjadi.

Biarpun Dr Mahathir masih berpengaruh, tetapi tiada organisasi di sebalik pemimpin itu dan Nazir merasakan, apa sangat yang boleh dilakukan oleh individu berusia hampir 90 tahun.

“Tanpa disangka-sangka, selepas pertemuan di London, Mahathir telah mulakan ‘peperangan’,” katanya lagi.

Nazir turut mendedahkan, ia tidak mengambil masa yang lama sebelum Najib menghubungi dirinya dan bertanya motif sebenar beliau dan Tong berjumpa dengan Dr Mahathir di London.

“Saya tertanya-tanya, sama ada saya diekori, atau telefon saya dipasang peranti. Saya tidak sembunyikan topik perbincangan saya kerana tiada gunanya.

“Najib memberi amaran kepada saya untuk berhati-hati dengan motif Dr Mahathir. Selepas saya mendapat panggilan itu, saya menyedari perbuatan dan tingkah laku saya diperhatikan oleh abang saya,” katanya lagi.

Sementara itu, Nazir berkata, pasukan petugas khas pelbagai agensi mula menjejaki aliran wang dalam akaun berkaitan 1MDB dan akhirnya laporan itu menjadi penerangan paling komprehensif, tentang dana berbillion yang diraih 1MDB dari pasaran bon.

Beliau berkata, seseorang dalam pasukan itu, barangkali memutuskan cara terbaik untuk maklumat itu sampai ke pengetahuan awam ialah dengan membocorkan perinciannya kepada Wall Street Journal (WSJ) dan Sarawak Report.

Antara laporan yang diterbitkan, imbas Nazir lagi – ‘Investigators believe money flowed to Malaysian leader Najib’s accounts amid 1MDB Probe’ oleh WSJ.

“Pada satu pagi di Los Angeles, saya sedang bercuti bersama-sama keluarga saya. Saya mengambil senaskhah WSJ dan mata saya tertumpu ke arah kunci kata ‘Malaysia’, ‘Najib’ dan ‘1MDB’. Saya hampir terjatuh dari kerusi saya.

“Saya telah menjejaki 1MDB hampir enam tahun lamanya tetapi pada peringkat itu, saya masih terkejut dengan apa yang saya baca,” katanya lagi.

Artikel WSJ itu, imbas Nazir lagi, menjadi antara artikel yang paling mendapat perhatian dunia, dengan lebih suku juta pelawat unik.

Susulan artikel itu, Nazir berkata, ia telah mengakibat lebih banyak pendedahan dan artikel susulan yang turut diterbitkan WSJ.

“Dr Mahathir mendesak Najib untuk letak jawatan segera. Najib kemudian menggunakan Facebooknya, memberi amaran kesemua itu adalah plot pihak tertentu untuk menjatuhkan pemimpin yang dipilih secara demokrasi,” kata Nazir lagi.

Episod itu, kata Nazir, akhirnya menghantui beliau secara peribadi, memandangkan ia mempunyai hubung kait dengan darah dagingnya sendiri.

Ini merupakan antara siri pendedahan bekas Pengerusi Kumpulan CIMB Datuk Seri Nazir Tun Razak berkenaan 1MDB dalam memoirnya What’s in a Name yang dilancarkan semalam (8 November).

Susulan beberapa pendedahan berkaitan penyelewengan dana 1MDB yang turut melibatkan beberapa skandal kewangan yang lain, Najib dijatuhi hukuman penjara 12 tahun dan denda RM210 juta, selepas didapati bersalah terhadap tujuh tuduhan pecah amanah, menyalahgunakan kedudukan dan pengubahan wang haram dana RM42 juta milik SRC International Sdn Bhd (SRC).

Beliau kemudian mengemukakan rayuan terhadap hukuman itu.

Najib juga sedang berdepan dengan pelbagai tuduhan pecah amanah dan penyelewengan lain dalam kes 1MDB serta wang RM2.6 bilion yang dimasukkan ke dalam akaun peribadinya.


Pihak berkuasa India roboh patung dewi Covid-19 berpelitup muka

Bimbang kepercayaan karut dan tahyul dikalangan rakyatnya, pihak berkuasa India terpaksa merobohkan sebuah patung dewi yang diilhamkan daripada wabak Covid-19 bagi mengelak orang ramai terpedaya dengan amalan agama yang ketinggalan.

Patung tersebut dibina di sebuah kampung Pratapgarh yang terletak di Uttar Pradesh bertujuan supaya orang ramai menyembah patung dikenali sebagai “Mother Corona”, agar diberikan kesembuhan daripada virus yang sudah membunuh jutaan rakyat di India.

Patung tersebut terdiri daripada sosok seorang wanita yang memakai pelitup muka berlatar belakang dinding kuning. Orang ramai membawa bunga kuning untuk dipersembahkan kepada dewi, tetapi tidak dibenarkan menyentuh patung itu, menurut laporan media tempatan.

Video dan gambar orang yang menyembah patung tersebut tular di media sosial.

Menurut laporan media Times of India, pihak polis dan pegawai daerah merobohkan patung tersebut beberapa hari selepas ia dibina bagi “mencegah kepercayaan tahyul” berhubung virus itu dikalangan penduduk kampung.

Pihak berkuasa juga sedang siasatan dalang disebalik pembinaan patung tersebut.

Polis berkata patung tersebut menjadi tumpuan ratusan penduduk kampung yang mempercayai amalan pemujaan dewa dan sebagai perlindungan daripada virus tersebut.

Beberapa patung hampir sama yang kononnya boleh menyembuhkan pesakit Covid-19 juga dikesan dibina di seluruh India.

Bulan lalu, penduduk kota Coimbatore mencipta patung batu hitam yang digunakan untuk meminta perlindungan daripada virus tersebut.

Penduduk kampung di negeri Karnataka juga membina sebuah kuil Covid-19, tetapi ia diroboh dengan pantas oleh pihak berkuasa.


Lagu penyamun ‘Hoi Ya Hoi’ berkumandang di pentas ceramah PN Selangor

Lagu penyamun yang dipopularkan penyanyi, Altimet pada pilihan raya umum lalu, ‘Hoi Ya Hoi’ berkumandang lagi di pentas ceramah Perikatan Nasional, malam ini di Taman Melawati.

Ia dinyanyikan ketika calon Dewan Undangan Negeri (DUN) Hulu Kelang, Datuk Seri Mohamed Azmin Ali berucap.

Penyokong yang hadir tidak melepaskan peluang untuk menyanyi bersama-sama ketika lagu yang digunakan Pakatan Harapan (PH) tahun lalu untuk menghentam UMNO-BN sepanjang berkempen PRU-15 sebelum akhirnya mereka berkawan dalam kerajaan campuran hari ini.

“Sekarang siapa yang kawan dengan penyamun? Siapa yang dakap, angkat penyamun? Tapi kalau dengar ucapan dia malam tadi, sikit-sikit sakau, sakau, sakau.

“Anwar, kamulah kepala sakau! Satu undi untuk PH adalah satu undi untuk kleptokrat, perasuah, perompak,” kata Mohamed Azmin Ali ketika berucap pada Grand Finale PN Selangor Bangkit Gemilang.

Mengulas lanjut, Mohamed Azmin yakin PN Selangor akan mendapat mandat untuk menjadi kerajaan di Negeri Selangor.

Beliau juga melihat kehadiran penyokong yang ramai di Taman Melawati malam ini pada pecutan terakhir kempennya sebelum hari pengundian adalah manifestasi sokongan yang bakal diterjemahkan di kertas undi, esok.


‘Terengganu Menangis’: 26 hadir kenduri terjangkit Covid-19

Pengarah Kesihatan Negeri Terengganu, Dr Nor Azimi Yunus mengingatkan orang ramai supaya mengambil iktibar daripada penularan Covid-19 yang disebabkan tindakan rentas negeri untuk menghadiri majlis kenduri.

Beliau berkata, kluster Taman Rakyat iaitu kluster terbaharu di Terengganu tercetus hasil rentas negeri individu dari Sabah untuk menghadiri majlis perkahwinan.

“Hasil rentas negeri dari Sabah untuk menghadiri perkahwinan adik akhirnya mencetuskan Kluster Taman Rakyat. Akhirnya menjangkiti 26 orang di mana 11 ahli keluarga dan 15 tetamu kenduri.

“Hasil pertemuan hanya untuk ‘kirim’ duit kenduri serta ‘goodies’ telah menjangkiti kawan baik. Kawan ini pulak mengadakan majlis akikah di kampung akhirnya menjangkiti 5 ahli keluarga dan 7 tetamu akikah,” katanya dalam hantaran di Facebook beliau dan Jabatan Kesihatan Terengganu.

Dr Nor Azimi berkata, penularan juga berlaku di kalangan sahabat handai walaupun hanya untuk menghantar barang COD yang dipesan.

“Terkini seramai 109 dilaporkan dari Kluster Belaoh. Jadi apa iktibar kisah-kisah ini? Ada nya rentas negeri. Perkumpulan ramai orang tanpa pematuhan SOP (Prosedur Operasi Standard).

“Jika SOP dipatuhi tak akan ada jangkitan. Kalau ada pun sangat minima bukan kluster besar sebegini. Sebab itu kami selalu pesan tangguh dulu perkumpulan ramai orang. Kita tak tahu siapa yang kita jumpa walaupun ahli keluarga atau rakan sekerja,” katanya.

Beliau tidak menolak kemungkinan kluster baharu akan tercetus lagi sekiranya tiada pematuhan SOP di bazar Ramadan.


KJ setuju tingkatkan penguatkuasaan larangan merokok di premis makanan

Menteri Kesihatan, Khairy Jamaluddin berkata, beliau bersetuju untuk meningkatkan penguatkuasaan larangan merokok di tempat makan seperti yang pernah dilaksanakan ketika Dr Dzulkefly Ahmad.

Menurut Khairy, beliau telah pun meminta penguatkuasaan terhadap larangan merokok ditingkatkan lagi selain memantau prosedur operasi standard (SOP) Covid-19 di premis makanan.

“Setuju. Ini dasar yang bagus dari zaman @DrDzul (Dzulkefly).

“Semalam saya telah minta penguatkuasaan terhadap larangan merokok ini ditingkatkan lagi.

“Sambil memantau pematuhan SOP pandemik, boleh denda perokok yang langgar larangan tersebut. Sekali harung,” katanya dalam  ciapan akaun Twitternya hari ini.

Khairy berkata demikian sebagai maklum balas kepada ciapan seorang pemilik akuan Twitter yang mahukan menteri kesihatan itu menguatkuasakan kembali larangan tersebut.

Pemilik akaun Twitter Hafidz DZ meminta Khairy mempertingkatkan penguatkuasaan larangan merokok di premis makanan kerana tidak selesa dengan segelintir perokok yang didakwa tidak endah dengan larangan sedia ada.

“Mohon @Khairykj sebagai menteri kesihatan, kembali tingkatkan pematuhan larangan merokok di kedai makan. Makin ramai pula hisap rokok dalam kedai macam larangan dah dihapuskan,” ciapnya.

Gesaan Hafidz turut itu juga turut disokong oleh salah seorang lagi pengguna laman sosial itu meskipun dia merupakan seorang perokok.

“Setuju. Saya adalah seorang perokok dan saya sokong usaha ini. Saya pun tak suka bila orang merokok di kedai makan,” ciapnya.


Agong, Muhyiddin, PM rakam takziah kepada keluarga Allahyarham Zaman Khan

Bekas Pengarah Jabatan Siasatan Jenayah (JSJ) Bukit Aman, Tan Sri Zaman Khan Rahim Khan, 80, meninggal dunia di Institut Jantung Negara, di ibu negara hari ini.

Bekas Ketua Polis Negara Tun Hanif Omar berkata jenazah akan dibawa ke Masjid Bukit Aman untuk solat dan dijadual dikebumikan di Tanah Perkuburan Islam Bukit Kiara, di sini selepas solat Asar.

Sementara itu, Yang di-Pertuan Agong dan Raja Permaisuri Agong menzahirkan ucapan takziah kepada seluruh keluarga Allahyarham Zaman Khan.

Seri Paduka Baginda berdua turut menzahirkan rasa sedih dengan pemergian Allahyarham dan menzahirkan harapan agar seluruh keluarga Allahyarham sabar serta tabah menghadapi dugaan serta suasana sedih dan pilu ini.

Baginda berdua mendoakan agar roh Allahyarham dicucuri rahmat oleh Allah SWT dan ditempatkan bersama para solihin.

Baginda berdua amat menghargai dan menyanjung tinggi khidmat bakti, jasa serta pengorbanan Allahyarham kepada negara dan menyifatkan permergian Allahyarham sebagai satu kehilangan besar kepada Polis Diraja Malaysia (PDRM) dan negara.

Allahyarham, 80, anak kelahiran Pasir Mas, Kelantan pernah berkhidmat sebagai Ketua Polis Selangor dari 1975 hingga 1978 dan menamatkan perkhidmatan dalam pasukan beruniform sebagai Ketua Pengarah Penjara pada 1997.

Allahyarham memegang jawatan Pengarah Jabatan Siasatan Jenayah Bukit Aman sekitar 1993 dan pernah mengendalikan kes berprofil tinggi termasuk kes Botak Chin dan P Kalimuthu atau Bentong Kali.

Allahyarham juga antara pegawai kanan polis yang terlibat di lokasi kejadian tragedi Kondominium Highland Towers pada 1993.

Sementara itu, bekas Perdana Menteri, Tan Sri Muhyiddin Yassin turut merakam ucapan takziah kepada keluarga Allahyarham Zaman Khan.

Katanya, pemergian Allahyarham merupakan satu kehilangan besar kepada negara, mengambil kira sumbangan dan khidmat bakti yang beliau curahkan dalam memastikan ketenteraman awam sentiasa terjaga sepanjang perkhidmatan.

“Semoga seluruh keluarga Allahyarham tabah melalui detik menyedihkan ini. Sama-samalah kita berdoa agar roh Allahyarham dicucuri rahmat dan ditempatkan bersama orang beriman dan beramal soleh. Al-Fatihah,” katanya.

Perdana Menteri Datuk Seri Ismail Sabri Yaakob juga merakamkan takziah buat ahli keluarga Allahyarham atas pemergian insan tersayang dan saya doakan agar tabah menghadapi detik yang mendukacitakan ini.

“Semoga roh Allahyarham dicucuri rahmat oleh Allah SWT dan ditempatkan bersama roh orang-orang yang beriman dan beramal soleh,” katanya.


Wan Saiful cabar Anwar tunjuk bukti tuduhan audio tular

Presiden PKR Datuk Seri Anwar Ibrahim dicabar untuk mengemukakan bukti terhadap tuduhan kononnya Bersatu terlibat dalam penularan klip audio tular mirip suaranya berbual mesra dengan Presiden UMNO, Datuk Seri Ahmad Zahid Hamidi.

Ketua Penerangan Bersatu, Datuk Wan Saiful Wan Jan memandang serius tuduhan Anwar dan membidasnya supaya tidak membuat tuduhan secara melulu hanya kerana mahu menyelamatkan diri daripada dikaitkan dalam klip audio tersebut.

“Tuduhan ini saya anggap sebagai agak serius, kalau tidak ada bukti jangan nak tuduh tak tentu pasal.

“Jadi, kalau betul itu pandangan beliau maka sertakan dengan bukti lah,” katanya dalam sidang media semasa program bersama Bersatu Bahagian Setiawangsa di Surau Aljamiyyah malam tadi.

Wan Saiful juga menasihati Anwar supaya bersikap sebagai seorang Islam kerana agama sendiri menuntut supaya umatnya tidak membuat tuduhan tanpa sebarang bukti dikemukakan.

“Kita sebagai orang Islam kita tahu, salah satu perkara yang dituntut agama adalah ‘bawa bukti kamu kalau kamu rasa kamu benar’.

“Jadi main tuduh serkap jarang bukan boleh kita terima semudah itu, jadi saya harap kalau sekiranya tidak ada bukti jangan main tuduh rambang begitu,” katanya lagi.

Beliau turut menafikan penglibatan Bersatu dalam penularan klip audio yang tular itu.

“Bagi pihak Bersatu, kita tidak terlibat tidak ada sebarang perbincangan tidak ada sebarang perancangan tidak ada sebarang penglibatan dalam perbualan antara Presiden PKR dan Presiden UMNO yang dikatakan itu,” ujarnya.

Semalam, Agenda Daily melaporkan satu klip audio suara mirip Anwar dan Zahid sedang berbincang strategi politik selepas Perhimpunan Agung UMNO 2020 (PAU) baru-baru ini.

Anwar dalam kenyataannya menuduh klip audio tersebut disebarkan oleh Bersatu untuk tujuan memecahbelahkan UMNO yang diketahui berdepan konflik dalaman parti.

Perbualan kedua-dua pemimpin itu sangat mesra dengan saling bertukar pandangan berhubung ucapan perwakilan ketika perhimpunan baru-baru ini.


Saham arak, judi melonjak selepas Anwar diumum PM kesepuluh

Saham judi dan arak melonjak tinggi dalam dagangan petang ini (24 November), selepas jualan besar-besaran dalam beberapa hari lepas, susulan pengumuman Istana Negara bahawa Pengerusi Pakatan Harapan Anwar Ibrahim dilantik menjadi Perdana Menteri kesepuluh.

Sehingga jam 3.39 petang tadi saham syarikat arak, Heineken Malaysia Bhd pada RM1.24 atau 5.32 peratus lebih tinggi pada RM24.56. Ia berada pada kedudukan kedua teratas hari itu.

Satu lagi syarikat arak, Carlsberg Brewery Malaysia Bhd – saham yang mencatat keuntungan ketiga terbesar – menokok 86 sen atau 3.91 peratus kepada RM22.86.

Saham perjudian, Magnum Bhd naik 13 sen atau 10.08 peratus pada RM1.42 setiap satu, manakala Sports Toto Bhd naik lapan sen atau 5 peratus kepada RM1.69.

Syarikat perjudian Genting Bhd naik 28 sen atau 6.65 peratus kepada RM4.49 sesaham, manakala saham Genting Malaysia Bhd naik 22 sen atau 8.73 peratus pada RM2.74 setiap satu.

Semua syarikat ini mengalami kerugian dalam tiga hari terakhir dagangan, dengan nilai pasaran gabungan RM3.38 bilion, setelah PAS menang besar dengan 49 kerusi dalam Pilihan Raya Umum Ke-15 pada 19 November lalu.

Kemenangan itu dilihat mendorong penyusutan saham-saham berkaitan syarikat arak dan perjudian.

Menurut laporan Bloomberg, sebelum ini saham pengendali kasino dan resort Genting Malaysia Bhd menjunam sebanyak 11 peratus, paling tinggi dalam tempoh lebih dua tahun, di tengah-tengah penjualan yang lebih meluas dalam ekuiti negara.

Syarikat induknya Genting Bhd pula susut sebanyak 10 peratus manakala pembekal peralatan loteri Sports Toto Bhd mencecah paras terendah sejak 1993.

Saham syarikat pembuat arak, termasuk Heineken Malaysia Bhd dan Carlsberg Brewery Malaysia Bhd juga merosot.


Moderna kata dos dikemas kini tingkat perlindungan terhadap Covid

Vaksin Covid-19, Moderna yang menggabungkan suntikan asalnya dengan perlindungan terhadap varian Omicron, nampaknya berfungsi, umum syarikat itu hari ini (8 Jun).

Pembuat vaksin Covid-19 itu sedang mengkaji dos penggalak yang dikemas kini yang mungkin ditawarkan pada musim gugur untuk melindungi orang ramai daripada lonjakan virus SARS-CoV-2 pada masa hadapan dengan lebih baik.

Keputusan kajian awal Moderna menunjukkan individu yang diberi suntikan kombinasi mencapai peningkatan lapan kali ganda dalam antibodi melawan virus yang mampu menyasarkan mutan Omicron, kata syarikat itu.

Vaksin Covid-19 yang ada sekarang ini semuanya berasaskan kepada versi asal SARS-CoV-2 dan masih memberikan perlindungan yang kuat terhadap jangkitan teruk, kemasukan ke hospital dan kematian, walaupun selepas kemunculan varian Omicron yang mudah berjangkit – terutama jika individu mendapat dos penggalak.

Tetapi virus itu cepat bermutasi dengan cara yang membolehkan ia mengelak daripada beberapa vaksin dan menyebabkan jangkitan yang lebih ringan.

Sehubungan itu, pengawal selia Amerika Syarikat (AS), dan Pertubuhan Kesihatan Sedunia (WHO), sedang mempertimbangkan sama ada untuk mengarahkan perubahan dalam resipi vaksin bagi pusingan baharu suntikan penggalak pada musim luruh – apabila cuaca sejuk dan kanak-kanak yang kembali ke sekolah yang dijangka akan mendorong satu lagi lonjakan jangkitan.

Namun persoalannya ialah bagaimana untuk melakukan perubahan itu tanpa kehilangan perlindungan, dan apakah varian yang sesuai untuk dijadikan sasaran?

Pentadbiran Makanan dan Ubat-Ubatan AS akan bermesyuarat pada akhir Jun untuk membolehkan penasihat saintifiknya membahaskan soalan tersebut dan menilai data daripada ujian pembuat vaksin tentang formula baharu yang berpotensi.

Pfizer juga sedang mengkaji suntikan kombinasi, yang dipanggil oleh saintis sebagai vaksin bivalen.

Moderna berkata kajian baharunya mendapati sebulan selepas suntikan kombo, penerima mempunyai paras antibodi melawan Omicron yang lebih tinggi – dan perlindungan silang terhadap varian terdahulu yang lain – daripada pencetus vaksin asal.

Bagaimanapun, antibodi secara semula jadi berkurangan jadi tidak jelas berapa lama perlindungan terhadap jangkitan akan bertahan.

Kajian itu dilakukan terhadap 437 individu, dan dari segi keselamatan ia adalah sama dengan penggalak hari ini, kata Moderna. – Agensi


Waktu kerja fleksibel bantu tingkatkan kualiti?

Ramai yang menyambut baik apabila Aturan Kerja Fleksibel diumumkan. Mana tidaknya, ini merupakan  faedah baharu dalam dunia pekerjaan apabila mereka dibenarkan untuk memohon waktu kerja fleksibel majikan masing-masing.

Dalam konteks ini,  pekerja hanya perlu membuat surat permohonan kepada majikan untuk memohon perubahan waktu bekerja, hari bekerja mahupun lokasi tempat bekerja.

Menariknya, berdasarkan tinjauan di laman media sosial, rata-rata pekerja menzahirkan perasaan teruja dengan peraturan baharu itu berikutan menyifatkan ia mampu meningkatkan kualiti kerja seterusnya membolehkan prestasi syarikat dikekalkan.

Jika difikirkan menerusi aspek peningkatan kualiti kerja melalui kerja fleksibel ada benarnya memandangkan pekerja dapat mengatur masa di rumah selain tidak membazirkannya lebih-lebih lagi apabila tersekat dalam kesesakan jalan raya.

Menurut Pensyarah Fakulti Syariah dan Undang-Undang Universiti Sains Islam Malaysia, Dr. Muzaffar Syah Mallow, q, pindaan baharu itu dilakukan selaras dengan tinjauan dilakukan apabila lebih 60 peratus pekerja sepenuh masa Malaysia memilih bekerja secara fleksibel.

“Aturan kerja fleksibel bukan sahaja menjadi pilihan utama pekerja Malaysia, malah hasil kajian dilakukan Qualtrics menunjukkan kira-kira 60 peratus pekerja sepenuh masa di Asia Tenggara memilih membuat perkara sama.

“Situasi itu jelas menunjukan aturan kerja secara fleksibel kini menjadi tarikan bukan sahaja di Malaysia tetapi negara antarabangsa lain,” katanya.

Tambah beliau, dunia turut menyaksikan pelbagai perubahan semenjak penularan Covid-19 dan ada aturan kerja tidak boleh diamalkan oleh sektor-sektor pekerjaan tertentu.

“Proses pembaharuan itu perlu dilakukan di negara kita dan dalam konteks ini majikan perlu melaksanakan segala pindaan yang telah dilakukan terhadap Akta Kerja 1955 selepas ia berkuat kuasa kelak.

“Tindakan tegas perlu diambil ke atas pihak majikan yang gagal melaksanakannya mengikut peruntukan undang-undang yang ada dalam negara kita,” ujarnya.

Pada masa sama, katanya, perubahan yang dilakukan semasa pelaksanaan Perintah Kawalan Pergerakan dalam aturan kerja perlu dikekalkan demi manfaat golongan pekerja.

“Antara perubahan perlu dikekalkan adalah dengan terus melaksanakan aturan kerja secara fleksibel dalam bekerja bergantung kepada jenis pekerjaan.

“Pelaksanaan sistem pekerjaan secara fleksibel itu memudahkan pekerja untuk menjalankan kerja mereka tanpa perlu mengharungi kesesakan jalan raya serta risiko-risiko lain juga,” jelasnya.

Susulan itu, katanya, manfaat diperolehi dapat mengurangkan beban dan tekanan kepada pekerja sekali gus menjadikan golongan itu lebih produktif serta dapat memberi khidmat yang terbaik kepada organisasi.


Omicron: Indonesia tambah tempoh masa kuarantin wajib

Kerajaan Republik Indonesia menambah tempoh kuarantin selama 10 hari bagi semua individu sama ada pelancong asing atau warganegaranya bagi menghalang penyebaran varian Omicron Covid-19.

Tempoh kuarantin yang diselaraskan juga disertakan dengan set protokol kesihatan baharu yang diharap dapat menyekat penyebaran virus itu, yang telah ditetapkan oleh pasukan petugas Covid-19.

Peraturan baharu itu berkuat kuasa hari ini, 3 Disember, dan kekal sehingga pengumuman selanjutnya dibuat.

Antara peraturan baharu itu, semua pengembara mesti:

1. Semasa ketibaan, pengembara antarabangsa dikehendaki melalui ujian RT-PCR dan dikehendaki menjalani kuarantin selama 10 hari;

2. Bagi warga asing dan keluarga mereka yang bertugas di Indonesia boleh menjalani kuarantin di kediaman masing-masing selama 10 hari; dan

3. Menjalani ujian saringan RT-PCR pada hari ke sembilan bagi mereka yang menjalani kuarantin 10 hari dan dan hari ke 13 bagi individu yang menjalani kuarantin 14 hari.

Sementara itu, Persatuan Penyelenggara Haji dan Umrah Indonesia meminta kerajaan republik itu melonggarkan peraturan kuarantin bagi jemaah umrah yang pulang ke Indonesia agar tidak membebankan mereka dari segi kewangan.

Pengerusinya Firman M Nur berkata pihaknya meminta supaya Pasukan Petugas Khas Covid-19 membenarkan jemaah yang pulang menjalani kuarantin di rumah kerana perjalanan mengerjakan umrah itu dipantau dengan rapi.

“Pilihan pertama adalah membenarkan jemaah menjalani kuarantin sendiri di rumah mereka di bawah pengawasan sosial daripada jiran atau keluarga.

“Pilihan kedua ialah membenarkan jemaah yang pulang dari Arab Saudi menjalani kuarantin selama beberapa hari, seperti tiga hari, dan kuarantin sendiri di rumah untuk baki tempoh kuarantin wajib,” katanya.

“Pilihan ketiga pula, kerajaan menyediakan kemudahan kuarantin percuma. Lagi pula mereka telah menunggu selama dua tahun untuk mengerjakan umrah. Apabila pulang kami tidak mahu mereka kecewa lagi,” kata Firman.

Menurutnya, pilihan itu telah mengambil kira pelbagai faktor, termasuk pemantauan ketat semasa perjalanan dan ujian PCR RT yang diambil sebelum berlepas dan setibanya di Indonesia. – Agensi


Warisan desak SPRM siasat tiga bekas ADUN lompat parti sokong Hajiji

Parti Warisan menggesa supaya Suruhanjaya Pencegahan Rasuah Malaysia (SPRM) menyiasat tiga bekas Ahli Dewan Undangan Negeri (ADUN) parti itu yang mengumumkan keluar parti baru-baru ini.

Untuk rekod, tiga bekas ADUN Warisan tersebut baru-baru ini mengumumkan keluar parti dan menyokong kerajaan negeri Sabah yang ditadbir Ketua Menteri, Datuk Seri Hajiji Noor.

Tiga ADUN Warisan tersebut ialah Mohammad Mohamarin (Banggi), Chong Chen Bin (Tanjong Kapor) dan Norazlina Arif (Kunak).

Naib Presiden Warisan, Junz Wong mendakwa salah seorang ADUN itu sebelum ini secara terbuka mengaku ditawarkan jawatan dan jutaan ringgit untuk mereka keluar parti.

“SPRM mesti menyiasat tindakan melompat tiga YB omo kerana salah seorang ADUN berkenaan merakam video pada Jun lalu, secara terbuka mengakui ditawarkan berjuta-juta ringgit dan jawatan kepada mereka untuk meninggalkan Warisan.

“Cakap-cakap mengenai perpaduan hanyalah taktik melengah-lengahkan yang digunakan oleh ‘kerajaan pintu belakang’ diketuai Hajiji untuk terus ‘membeli’ YB kita demi kepentingan politik (mereka) sendiri.

“Nampaknya cakap-cakap mengenai perpaduan ini tidak pernah ikhlas dan wang masih menjadi raja, sedihnya,” dakwa katanya dalam dalam satu kenyataan.

Dalam satu kenyataan bersama semalam, tiga bekas ADUN Warisan tersebut berkata langkah itu diambil selepas meneliti dan mempertimbangkan semua aspek termasuk hala tuju gabungan politik itu di Sabah dan pandangan akar umbi di kawasan yang mereka wakili.

Semakan media juga mendapati Norazlinah pernah memuat naik video di akaun TikToknya pada Jun tahun lalu dengan mendakwa dia ditawarkan jutaan ringgit dan jawatan untuk meninggalkan Warisan.

Mengakui berasa ‘teruja’ selepas menerima tawaran berkenaan, Norazlinah berkata dia masih setia kepada parti pimpinan Datuk Seri Mohd Shafie Apdal itu dan menegaskan tidak akan meninggalkan parti itu demi rakyat serta mereka yang telah mengundinya.


PN sedia terima keputusan tolak PH, tak tolak saingan tiga penjuru: Muhyiddin

Perikatan Nasional (PN) bersedia menerima apa sahaja keputusan pimpinan gabungan parti itu termasuk tidak bekerjasama dengan Pakatan Harapan (PH) pada Pilihan Raya Umum ke-15 (PRU-15).

Pengerusi PN Tan Sri Muhyiddin Yassin berkata ini kerana pihaknya bersifat terbuka serta mengambil kira pendirian PAS sebagai parti komponen PN yang tidak mahu kerjasama dengan PH pada pilihan raya berkenaan, lapor Bernama.

Beliau yang juga Presiden Bersatu berkata malah sekiranya keadaan itu berlaku, PN sudah bersedia untuk menghadapi kebarangkalian pertembungan tiga penjuru atau lebih daripada itu, pada PRU-15.

“Perkara itu (PAS tolak kerjasama dengan PH) untuk kami nak menunjukkan sikap keterbukaan tetapi apapun kami faham hakikatnya kemungkinan mereka (PAS) tidak setuju tetapi apapun situasi, PN ada pendirian dan apa keputusan yang kami akan buat ataupun telah dibuat adalah berdasarkan musyawarah secara bersama.

“Oleh itu, apa pun situasi atau keadaan, kami akan terima. Kemungkinan besar pilihan raya ini akan melihat pertembungan tiga penjuru atau empat penjuru namun kami sudah bersedia,” katanya kepada pemberita selepas menghadiri perasmian Muktamar Tahunan PAS ke-68 disempurnakan Presiden PAS Tan Sri Abdul Hadi Awang hari ini.

Muhyiddin yang juga Ahli Parlimen Pagoh berkata malah PN mempunyai strategi tertentu untuk memastikan kejayaan bagi gabungan parti itu dalam PRU15 nanti.

Sebelum ini, Muhyiddin dilapor berkata idea kerjasama PN dengan pembangkang disuarakan kerana mahu menyelamatkan negara agar tidak terus terjerumus ke dalam kancah kleptokrasi, rasuah dan salah guna kuasa dan berpendapat kepentingan negara lebih penting berbanding kepentingan parti.

Mengenai cadangan penggunaan logo PAS di Kelantan, Terengganu dan Kedah pada PRU15, beliau berkata perkara itu akan dibincangkan dalam Mesyuarat Majlis Tertinggi PN yang dijangka diadakan minggu depan.

“Kemungkinan ada strategi tertentu yang sesuai dan kami akan ambil kira. Jadi kalau itulah usul yang dikemukakan, apapun keputusan akan dibuat oleh Mesyuarat Majlis Tertinggi PN,” katanya.


Penularan gambar palsu penjara VIP: Jabatan Penjara

Gambar tular sebuah bilik penjara VIP dikatakan terdapat di Penjara Kajang adalah palsu, kata Jabatan Penjara.

Dalam satu kenyataan, jabatan menafikan gambar tersebut yang ditularkan oleh individu tertentu selepas bekas Perdana Menteri, Datuk Seri Najib Razak disabitkan hukuman penjaranya semalam.

“Hentikan penyebaran maklumat palsu,” kata jabatan itu dalam hantaran di Facebook.

Najib semalam dihantar ke Penjara Kajang terlebih dahulu untuk menjalani proses tertentu sebelum dipindahkan ke Penjara Sungai Buloh.

Terdahulu, pengguna Facebook dengan nama D’eyo Adie memuatnaik gambar sebuah bilik yang mewah dengan mendakwa ia adalah penjara untuk VIP.

D’eyo Adie mendakwa sel bagi VIP diberikan kemudahan televisyen, internet, buku, penghawa dingin, katil dan tilam.

Semalam, Mahkamah Persekutuan mengekalkan sabitan dan hukuman 12 tahun penjara serta denda RM210 juta ke atas Najib yang didapati bersalah menyeleweng dana RM42 juta milik SRC International Sdn Bhd.


Dimana salahnya saya soal PMX duduk rumah tauke Cina? kata Chegu Bard

Aktivis politik, Badrul Hisham Shaharin mempertahankan laporan dibuatnya kepada Suruhanjaya Pencegahan Rasuah Malaysia (SPRM) baru-baru ini terhadap Perdana Menteri Datuk Seri Anwar Ibrahim berhubung isu aset dimilikinya yang mencurigakan.

Badrul Hisham atau dikenali Chegu Bard itu berkata apakah kesalahan dilakukannya apabila mempersoalkan rumah diduduki PMX sehingga laporan polis oleh setiausaha politik Anwar, Farhan Fauzi terhadap dirinya hari ini.

“Saya bangkitkan persoalan mengenai persoalan integriti dan keselamatan bila seorang PM duduk rumah atas nama tauke dan dua individu lagi meminta Anwar memberikan jawapan.

“Adakah bila Anwar jadi PM sudah tidak boleh rakyat tanya ? Angkuh betul! Mereka kata saya fitnah soalan pertama betul atau tidak Anwar ada rumah sendiri sebaliknya pilih duduk rumah tauke cina? Tidak duduk rumah rasmi tersedia sebaliknya duduk rumah tauke cina ?

“Jadi di mana salah soalan saya? Nak pakai polis diamkan saya, silakan,” katanya dalam satu kenyataan di hantaran Facebook hari ini.

Jelasnya lagi, rakyat dalam menilai perwatakan Anwar sebelum dan selepas menjadi Perdana Menteri sekarang apabila banyak isu berhubung hartanya boleh dipersoalkan.

“Tapi rakyat melihat wajah Anwar yang sejak sebelum Pilihanraya hingga jadi PM hidup mewah dan penuh misteri… rumah pajak.. kereta sedekah.

“Keduanya, kereta mewah BMW yang dia naiki, salah satu milik ahli korporat yang terkait lantikan GLC dan jalankan projek di Selangor? Pun dia ambil mudah dia jawab “orang pinjamkan”.

“Kereta mewah Jaguar yang dia guna atas nama Yayasan Aman dia nak cakap apa pula ? Dia kata tidak dibeli guna duit Yayasan, orang ‘sedekah’ kereta mewah ke Yayasan untuk bantu orang miskin?” ujarnya lagi.

Terdahulu, peguam Anwar, SN Sankara Nair memberitahu rumah didiami Anwar di Kajang ketika ini dipajak selama 10 tahun.

Sankara Nair berkata rumah itu mempunyai perjanjian pajakan pajakan selama 10 tahun untuk mendiami rumah terbabit dan ditandatangani pada 2020.

“Harta yang dia diami sekarang adalah dalam pajakan. Ada perjanjian pajakan selama 10 tahun,” katanya dipetik laporan Malaysiakini.

Terdahulu Sankara Nair menemani Farhan untuk membuat laporan kepada pihak berkuasa berhubung dakwaan dibuat Badrul Hisham dan dua yang lain berhubung kediaman di di Sungai Long itu.

Sankara Nair berkata dia memiliki dokumen yang berkaitan bagi membuktikan kediaman tersebut dipajak.

Farhan berkata dia telah membuat laporan di Ibu Pejabat Polis Daerah Putrajaya hari ini mengikut Seksyen 500 Kanun Keseksaan dan Seksyen 233 Akta Komunikasi dan Multimedia.

Turut dirujuk kepada pihak berkuasa, katanya, ialah bekas ketua penerangan Bersatu Datuk Wan Saiful Wan Jan dan penulis blog Raggie Jessy Rithaudeen, berhubung kenyataan mereka yang didakwa mencemarkan nama baik Anwar.


9 lagi kluster pendidikan dikesan

Kementerian Kesihatan (KKM) memaklumkan sembilan daripada 13 kluster yang dikesan di beberapa negeri semalam, melibatkan kategori pendidikan.

Menurut laman sesawang kendaliannya, Covidnow yang dikemas kini tengah malam tadi, tiga lagi kluster membabitkan tempat kerja dan satu komuniti iaitu Kluster Jalan Sungai Air Tawar, Sabak Bernam, Selangor yang melibatkan 14 kes.

Sembilan kluster pendidikan itu melibatkan masing-masing dua di Kelantan serta Perak, dan satu di Sabah, Negeri Sembilan, Johor, Kedah dan Pahang.

Di Kelantan, seramai 25 individu dijangkiti Covid-19 menerusi Kluster Jalan Klinik Tanah Merah, dan enam kes Kluster Sungai Mengkuang di Kuala Krai.

Di Perak, Kluster Jalan Tasek Gopeng, Kampar melibatkan tujuh kes, manakala Kluster Jalan Sri Cempaka di Kinta (10 kes).

Seramai 18 individu dikesan positif Covid-19 menerusi Kluster Jalan Sri Balung, Tawau, Sabah, manakala Kluster Jalan Sepri, Jelebu, Negeri Sembilan pula melibatkan 13 kes.

Di Johor, Kluster Jalan Cantik Lima, Johor Bahru melibatkan lapan kes positif, diikuti Kluster Dah Bunga Junjong yang menular di daerah Kulim dan Baling, Kedah membabitkan 40 kes.

Sebanyak 11 kes turut dikesan di Pekan, Pahang menerusi Kluster Pulau Serai Pekan, kata KKM hari ini.

Johor turut merekodkan tiga kluster tempat kerja iaitu di Johor Bahru, Kluang dan Kota Tinggi membabitkan 34 kes positif Covid-19.


Sambut raya korban jangan kita pula terkorban: KP Kesihatan

Kementerian Kesihatan (KKM) mengingatkan orang ramai, terutama umat Islam supaya mengambil iktibar daripada kluster komuniti yang tercetus pada musim perayaan Aidilfitri Mei lalu, bagi menyambut Aidiladha 20 Julai ini.

Ketua Pengarah Kesihatan Tan Sri Dr Noor Hisham Abdullah berkata sebanyak 267 kluster komuniti dengan jumlah jangkitan sebanyak 17,106 kes Covid-19 dilaporkan ketika bermulanya ‘total lockdown’ pada 1 Jun 2021 hingga Jumaat 16 Julai 2021.

“Kes-kes tersebut dikesan daripada sejumlah 72,755 individu yang disaring membabitkan kadar positiviti 23.5 peratus, melalui Active Case Detection (ACD) yang dijalankan di lapangan oleh Pejabat Kesihatan Daerah (PKD) secara berterusan.

“Daripada jumlah 17,106 kes tersebut, 105 kematian telah dilaporkan sehingga kini dan 42 kes sedang mendapatkan rawatan di unit rawatan rapi (ICU),” katanya dalam kenyataan hari ini.

Beliau berkata, semua kluster komuniti itu tercetus susulan sambutan majlis perayaan yang lalu iaitu Aidilfitri dan Hari Gawai, aktiviti kunjung-mengunjung di kawasan kejiranan atau kampung, perjumpaan antara ahli keluarga dari rumah-rumah yang berlainan serta majlis pengebumian.

“Beberapa kluster komuniti ini turut membabitkan aktiviti rentas negeri bagi tujuan yang disebutkan di atas,” katanya.

Dr Noor Hisham juga menzahirkan kebimbangan berkaitan 21 kluster yang didapati tercetus akibat aktiviti merentas negeri.

Katanya, dalam tempoh 1 Jun sehingga 16 Julai sahaja, sebanyak 1,010 kes positif Covid-19 dilaporkan dalam 21 kluster ini, iaitu daripada 5,681 individu yang disaring.

“Kluster-kluster ini didapati melibatkan aktiviti rentas negeri bagi tujuan sambutan perayaan, mengunjungi ahli keluarga, menghadiri majlis pengebumian serta atas urusan kerja.

“Negeri-negeri yang melaporkan jumlah kluster rentas negeri tertinggi sejak 1 Jun 2021 adalah Perak dengan lapan kluster atau 38.1 peratus, Terengganu lima kluster (23.8 peratus) serta Kelantan tiga (3) kluster (14.3 peratus),” katanya.

Justeru, katanya, KKM ingin mengambil kesempatan ini untuk menyeru masyarakat supaya mengambil iktibar dan tidak mengulangi sikap tidak bertanggungjawab, khususnya semasa sambutan Aidiladha yang akan diraikan pada 20 Julai 2021.

“Masyarakat diingatkan bahawa larangan rentas daerah dan negeri masih lagi berkuatkuasa. Begitu juga larangan kunjung-mengunjung bagi menyambut perayaan. Jangan pula dalam keseronokan menyambut Hari Raya Korban menyebabkan kita sama-sama ‘terkorban’ dek kerana Covid-19,” katanya.


Hutang kerajaan kini RM965.3 bilion, tapi masih terkawal: Shahar

Hutang terkini kerajaan adalah sebanyak RM965.3 bilion atau 63.3 peratus daripada Keluaran Dalam Negara Kasar (KDNK) negara pada akhir Ogos lalu, kata Mohd Shahar Abdullah.

Timbalan Menteri Kewangan I itu  menjelaskan hutang statutori merangkumi instrumen Sekuriti Kerajaan Malaysia (MGS), Terbitan Pelaburan Kerajaan Malaysia (MGII) dan Bil Perbendaharaan Islam Malaysia (MITB) mencatat 59.2 peratus daripada KDNK bagi tempoh sama.

Katanya, ia masih di bawah had 60 peratus daripada KDNK yang ditetapkan.

Berikutan kedudukan kewangan kerajaan yang masih dalam defisit, Mohd Shahar berkata, kerajaan membuat pinjaman bagi membiayai pakej bantuan kepada rakyat, selain projek pembangunan bagi menyokong objektif Rancangan Malaysia Ke-12 (RMK-12).

Katanya, sekatan perbelanjaan bagi pakej berkenaan lebih awal dikhuatiri boleh menjejaskan proses pemulihan ekonomi.

“Bagi meringankan beban hutang dan bayaran khidmat hutang, kerajaan Persekutuan perlu memastikan perbelanjaan memberi impak berganda kepada ekonomi dan rakyat.

“Dengan pengukuhan dan pemulihan kembali ekonomi, hasil kerajaan akan kembali meningkat dan ini memberi ruang fiskal kepada kerajaan,” katanya lapor Bernama di Dewan Rakyat.

Shahar hari ini menggulung perbahasan Rancangan Malaysia Ke-12 (RMK-12) bagi Kementerian Kewangan.

Mohd Shahar memaklumkan, kerajaan akan melaksanakan reformasi fiskal termasuk cadangan penggubalan Akta Tanggungjawab Fiskal dan Rangka Kerja Fiskal Jangka Sederhana untuk memacu langkah konsolidasi fiskal pasca krisis.

Katanya, inisiatif itu meliputi langkah rasionalisasi dan meningkatkan kecekapan perbelanjaan melalui kajian semula perbelanjaan awam dalam mengukuhkan kedudukan kewangan dan sebagai usaha kerajaan membina semula ruang fiskal.

“Langkah konsolidasi fiskal akan turut disokong melalui Strategi Hasil Jangka Sederhana iaitu mengkaji dan menambah baik sistem percukaian sedia ada, memperluas asas hasil, memanfaatkan potensi sektor tidak formal, mengurangkan amalan terkurang lapor dan isytihar, mengurangkan ketirisan cukai serta menambah baik pentadbiran cukai melalui pengurusan data yang berkesan dan mengintegrasi data dengan agensi berkaitan.

“Pelaksanaan langkah konsolidasi fiskal disertai kutipan hasil yang lebih baik pasca krisis dijangka dapat mengurangkan paras hutang dan beban bayaran khidmat hutang secara beransur-ansur demi memastikan kemampanan fiskal dan kemampuan keberhutangan kerajaan dalam jangka masa panjang,” katanya.

Sementara itu, Mohd Shahar berkata, setakat 30 Jun lalu, jumlah hutang yang dijamin kerajaan adalah RM300.44 bilion atau 19.84 peratus daripada KDNK.

Katanya, ia meliputi pinjaman domestik sebanyak RM273.93 bilion (91.2 peratus) dan pinjaman luar sebanyak RM26.51 bilion (8.8 peratus).

“Setakat ini, semua syarikat yang mendapat jaminan kerajaan tidak pernah gagal dalam memenuhi obligasi hutang mereka.

“Kedudukan kewangan syarikat berkenaan adalah baik, yang mana syarikat ini ada sumber kewangan sendiri, manakala hutang syarikat kerajaan yang dijamin akan disediakan peruntukan oleh kerajaan berdasarkan tempoh matang hutang masing-masing untuk membayar balik hutang mereka.” katanya.


Anwar bela kumpulan pelampau, penderhaka kepada Raja

Presiden PKR, Datuk Seri Anwar Ibrahim hari ini membela kumpulan pelampau sosial yang cuba membuka ruang kebebasan bersuara dan bereskpresi seluas-luasnya tanpa peraturan dan undang-undang.

Ketua pembangkang itu yang pernah ditangkap dan dipenjara kerana terbabit beberapa kes salah laku seksual serta demonstrasi, menuduh kerajaan menyalahgunakan kuasa menghalang kebebasan.

Terbaharu, Anwar dilihat membela individu yang menghina institusi Raja-Raja Melayu – Fahmi Reza – dan kumpulan yang mengadakan demonstrasi di Tawau diketuai aktivis dan guru sekolah alternatif Borneo Komrad, Mukmin Nantang.

Fahmi Reza adalah pelukis yang meluahkan perasaan ego, kebebasan, sifat menentang dan hilang arah hidup, menerusi seni grafik.

Tiga hari lalu dia ditangkap dan disiasat mengikut Akta Hasutan dan Akta Komunikasi dan Multimedia, kerana menghina Raja Permaisuri Agong, Tunku Azizah Aminah Maimunah Iskandariah.

Mukmin pula ditangkap kerana mengetuai sekumpulan enam individu yang berhimpun menentang keputusan kerajaan melanjutkan Perintah Kawalan Pergerakan Diperketatkan (PKPD) di Kampung Muhibbah, Tawau.

Mereka dikenakan tindakan kerana melanggar pematuhan prosedur operasi standard (SOP) Covid-19, bukannya mengikut Seksyen 9 (5) Akta Perhimpunan Aman 2012.

Namun, Anwar dalam kenyataannya hari ini seolah-olah mendesak kerajaan membiarkan dan memberi seluas-luasnya kebebasan kepada sesiapa sahaja untuk bersuara serta bereskpresi, tanpa mempedulikan undang-undang serta sensitiviti bangsa Melayu.

Anwar menuduh kerajaan gagal memberi kebebasan yang dijamin mengikut Perlembagaan dan menggunkan akta lapuk bagi menyekat kritikan.

“Kerajaan mesti segera menghentikan penggunaan akta-akta lapuk untuk menekan suara-suara kritikan dan pendapat yang berbeda,” katanya.


Varian baharu lebih bahaya, pesakit tak bergejala dan sukar dikesan: Nor Hisham

Tidak bergejala dan sukar dikesan walaupun disaring menjadi cabaran buat petugas kesihatan dalam berdepan kemunculan varian-varian baharu Covid-19 yang sedang menular dalam masyarakat ketika ini, kata Ketua Pengarah Kesihatan Tan Sri Dr Noor Hisham Abdullah.

Senario tersebut amat merisaukan apabila pesakit juga sering mencatatkan keputusan negatif walaupun sudah berada pada tahap kritikal dan varian-varian VOC itu juga merebak dengan lebih cepat dan dikaitkan dengan kadar kematian yang tinggi.

“Ada sebahagian daripada pesakit ini tidak menunjukkan gejala-gejala awal COVID-19 yang biasa seperti kehilangan deria bau atau deria rasa. Namun, varian baharu ini cepat merebak terus ke paru-paru.

“Sebilangan besar pesakit juga tidak menunjukkan gejala demam walaupun terdapat tanda-tanda radang paru-paru yang dikesan melalui imbasan X-ray,” katanya dalam kenyataan hari ini.

Katanya kebanyakan pesakit yang dijangkiti tidak menunjukkan gejala seperti batuk atau demam tetapi hanya sakit sendi, berasa lemah badan, kelesuan dan hilang selera makan.

Sebelum ini dilaporkan terdapat tiga varian VOC di negara ini iaitu varian Afrika Selatan (B.1.351), varian United Kingdom (B.117) dan varian India (B.1.617.1).

Sehubungan itu, Dr Noor Hisham meminta orang ramai supaya sentiasa berhati-hati dan melaksanakan Perintah Kawalan Pergerakan (PKP) kendiri bagi mengelak dijangkiti wabak berkenaan.

Ini kerana katanya gelombang COVID-19 kali ini adalah lebih bahaya berbanding gelombang sebelumnya.

“Jangan kita lalai dan kita mesti sentiasa berwaspada. Duduk di rumah sekiranya tiada urusan penting. Kita perlu amalan PKP kendiri,” katanya.

Beliau juga terus mengingatkan orang ramai supaya mengelakkan daripada pergi ke tempat-tempat sesak dan ruang sempit, sentiasa menjaga penjarakan fizikal, memakai pelitup muka dan kerap mencuci tangan dengan sabun atau cecair pensanitasi.


Moratorium akan bantu rakyat rancang semula kewangan, kata Cuepacs

Pengumuman moratorium oleh kerajaan selama enam bulan disambut baik Kongres Kesatuan Pekerja-Pekerja Di Dalam Perkhidmatan Awam (Cuepacs) kerana ia akan dapat membantu rakyat yang terkesan untuk merancang semula kewangan mereka.

Cuepacs menyifatkan ia bukti kerajaan mendengar suara hati rakyat yang terkesan dengan bebanan kewangan dan punca pendapatan terjejas ekoran penularan pandemik Covid-19 dihadapi negara.

“Antara perkara yang menggembirakan rakyat ialah pelaksanaan moratorium pinjaman selama enam bulan kepada semua individu tanpa syarat membolehkan rakyat merancang semula kewangan keluarga masing-masing tanpa perlu bimbang dikejar oleh pihak bank,” katanya dalam satu kenyataan.

Malah, pembentangan pakej bernilai RM150 bilion itu secara jelas menunjukkan tiada pihak yang terpinggir dan tertinggal sama ada golongan B40, M40 serta T20.

Menurut Cuepacs lagi, bantuan kewangan secara terus oleh kerajaan melalui Bantuan Prihatin Rakyat (BPR) dan Bantuan Khas Covid (BKC) yang baru diperkenalkan serta Bantuan Kehilangan Pendapatan menunjukkan keprihatinan kerajaan dengan masalah dialami rakyat akibat impak COVID-19, yang ia juga merupakan perangsang untuk ekonomi berkembang semula.

Selain itu, Cuepacs berharap Pelan Pemulihan Negara yang diumumkan kerajaan sebelum ini dapat bergerak seiring dengan pakej rangsangan yang diumumkan hari ini supaya ia memberi impak yang diharapkan oleh semua pihak.

“Cuepacs juga berharap semua rakyat dapat memberikan kerjasama menjayakan program vaksinasi kerana ia merupakan langkah terakhir untuk memastikan negara dapat keluar dari kemelut pandemik ketika ini.

“Kejayaan program vaksinasi akan menjadi pemangkin kepada kejayaan pakej rangsangan ekonomi dan bantuan kewangan yang dilaksanakan,” kata kenyataan itu lagi.

Perdana Menteri Tan Sri Muhyiddin Yassin hari ini mengumumkan Pakej Perlindungan Rakyat dan Pemulihan Ekonomi (PEMULIH) berjumlah RM150 bilion yang merupakan kesinambungan daripada tujuh program bantuan dan pakej rangsangan dengan nilai keseluruhan berjumlah RM380 bilion yang dilaksanakan kerajaan Perikatan Nasional sejak pandemik COVID-19 melanda negara awal tahun lepas.


Kehadiran Najib di majlis bantuan MAIM dipertikai

Kehadiran ketua kempen UMNO pada Pilihan Raya Negeri (PRN) Melaka, Datuk Seri Najib Razak pada acara anjuran Majlis Agama Islam Melaka (MAIM) menimbulkan persoalan ramai pihak.

Majlis yang difahamkan diadakan semalam bertujuan menyerahkan sumbangan bantuan one-off MAIM sebanyak RM350 kepada peniaga di kawasan Masjid Tanah.

Malah, ramai pihak menegur MAIM kerana membiarkan agensi agama Islam itu diperalatkan untuk tujuan politik, khususnya menjelang PRN Melaka.

Majlis itu dirasmikan Ketua Menteri, Datuk Seri Sulaiman Md Ali, tetapi Najib juga turut berucap. Hadir sama Pengerusi Badan Perhubungan UMNO Melaka, Datuk Seri Ab Rauf Yusoh.

Pada majlis itu juga bendera UMNO dan Barisan Nasional (BN) turut dipasang di dalam dewan seolah-olah ia adalah perhimpunan politik dan kempen PRN Melaka.

Sementara itu, Pengerusi Pakatan Harapan (PH) Melaka, Adly Zahari turut mempersoalkan penganjuran program itu yang turut dihadiri Najib.

Bekas Ketua Menteri Melaka ketika pentadbiran PH itu tidak membantah, sebaliknya mengalu-alukan bantuan kepada peniaga, namun beliau menolak majlis anjuran MAIM dijadikan agenda dan alat politik.

Bagaimanapun, penggunaan agensi dan jabatan kerajaan menjelang mana-mana pilihan raya telah menjadi satu amalan biasa, khususnya sepanjang pemerintahan UMNO dan BN sebelum ini.

Tentera siber blok pembangkang turut menyerang MAIM kerana menjemput Najib berucap pada majlis itu, selain mengaitkan Najib dengan hukuman yang dijatuhkan mahkamah terhadapnya atas beberapa tuduhan jenayah rasuah dan penyelewengan.


Tanding PRU-15: Tengku Zafrul jawab “bukan pada masa ini”

Menteri Kewangan Tengku Datuk Seri Zafrul Tengku Abdul Aziz berkata beliau tidak memikirkan isu politik, termasuk khabar angin akan bertanding di kerusi Parlimen Kuala Selangor kerana tumpuannya sekarang adalah terhadap usaha pemulihan ekonomi negara.

“Sekarang ini masih lagi pada tugas di MOF (Kementerian Kewangan), tidak ada memikirkan isu politik. Isu yang sedang dihadapi (sekarang) dalam pemulihan negara dan fokus kepada tugas kita,” katanya menurut Bernama.

Beliau berkata demikian kepada media selepas menghadiri majlis hari raya di Putrajaya hari ini mengenai khabar angin bahawa beliau menyasarkan kerusi Parlimen Kuala Selangor sebagai lokasi penampilan sulungnya dalam Pilihan Raya Umum ke-15 (PRU-15) atas tiket UMNO.

Dilaporkan pemilihan Kuala Selangor sebagai “daerah angkat” MOF dan kekerapan turun ke kawasan itu menjadi petanda bahawa Tengku Zafrul akan bertanding di kawasan itu pada PRU15.

Namun ketika ditanya lebih lanjut hasrat beliau untuk bertanding, Tengku Zafrul berkata: “Bukan pada masa ini.”

Kerusi Parlimen Kuala Selangor kini disandang Datuk Seri Dr Dzulkefly Ahmad daripada AMANAH, yang sebelum ini dilaporkan berkata beliau tidak akan bertanding pada PRU-15 kerana mahu memberi peluang kepada pemimpin muda Amanah.

Sementara itu Tengku Zafrul berkata MOF akan memulakan sesi Jelajah Belanjawan 2023 untuk mendengar pendapat dan cadangan daripada semua pihak yang berkepentingan.

Beliau berkata portal rasmi Belanjawan 2023 juga telah dibuka sejak 3 Jun lepas yang bertujuan mengajak organisasi swasta menyumbang idea mengenai isu-isu serta cadangan untuk dipertimbangkan dalam belanjawan itu.

Menurutnya, MOF seperti yang dinyatakan dalam Kenyataan Pra-Bajet 2023 mahu memberi fokus kepada pemulihan ekonomi negara dan juga memastikan pertumbuhan ekonomi adalah mapan untuk tahun hadapan.

“Kita ingin menegaskan daripada segi transformasi ekonomi, memerlukan inklusif kepada semua lapisan masyarakat dan sektor,” katanya.

Mengenai pendedahan bahawa lebih 50 peratus daripada subsidi bahan api dimanfaatkan golongan T20, Tengku Zafrul berkata kerajaan perlu lebih bersasar dalam pemberian subsidi untuk jangka masa panjang.

Menurutnya, kajian pelbagai pihak termasuk Bank Negara Malaysia telah mendedahkan setiap RM1 petrol diisi 53 sen. pergi kepada golongan T20.

Beliau berkata Malaysia dijangka perlu menampung subsidi mencecah RM71 bilion pada 2022, yang mana subsidi bahan api sahaja berjumlah RM30 bilion disebabkan kenaikan harga minyak mentah dunia dan daripada jumlah itu, RM15 bilion disalurkan kepada T20.

“Kita kena lebih bersasar untuk jangka masa panjang. Apa yang penting kita bersetuju dengan pendekatan ini jika rakyat setuju.

“Tindakan yang betul ialah cara terbaik untuk pelaksanaan supaya tiada yang tercicir. Prinsip saya bahawa kita mesti lebih bersasar dan harap rakyat bersetuju bahawa kita perlu menolong rakyat yang betul-betul memerlukan,” katanya.


‘Alang-alang Neelofa niqab, niqablah media sosial juga’

Penerbit dan pengarah drama, Shahrulezad Mohameddin menegur sikap Neelofa kerana sengaja ingin menarik perhatian netizen dengan memuat naik aktiviti yang dilihat memberi kesan negatif.

“Lofa ni memang sejenis craving dengan perhatian-perhatian sebegini. Sengaja mencari masalah,” kata Shahrulezad.

Semalam, Neelofa atau nama sebenarnya Noor Neelofa Mohd Noor dan suaminya, Haris Ismail (PU Riz) kembali tular di media sosial kerana didakwa merentas negeri ke Pusat Perniagaan Nilai 3 di Negeri Sembilan untuk membeli karpet.

Neelofa dan suaminya, dikatakan memuat naik video di Instagram menunjukkan mereka mengunjungi sebuah kedai permaidani, dikatakan di Nilai 3, tetapi kemudian memadamnya.

Sebelum ini, Neelofa dan PU Riz dikompaun RM60,000 kerana melanggar prosedur operasi standard (SOP) majlis perkahwinan dan ‘bulan madu’ di Langkawi.

“Sikit punya banyak kedai karpet kat KL tu yang kau gigih merentas sampai ke Nilai tu dah kenapa Lofa. Tu satu hal la. Ikut dia la kan nak beli karpet sampai ke Zimbabwe sekali pun.

“Cuma yg ko gi gatal sangat upload video kat story tu pastu ko delete tu dah kenapa dik? Ko tak tahu ker netizen netizen kita ni semua sejenis ikan jerung lapar darah yang pantang ko buat silap?.

“Dah alang alang nak berniqab satu badan tu awak ‘niqab’lah sekali media sosial awak tu. Back off a bit. Jangan meminta sangat caci maki orang,” tegur Shahrulezad.

Pengarah drama bersiri Takdir Yang Tertulis itu turut menasihatkan selebriti lain supaya tidak memuat naik perkara negatif ke dalam media sosial, terutama jika ada kaitan dengan orang ramai.

“Kalau dapat merentas negeri ke planet ke tolonglah senyap-senyap. Tak yah ler nak share bagai segala tok nenek benda kat medsos korang. Setakat beli karpet jer pun.

“Netizen bukannya suka sebab most of netizen tak der dapat privileges yang sama macam korang yang boleh sewenang-wenangnya merentas sana sini atas title celebrity. Please don’t trigger public anger,” katanya.


MPN setuju perkenal PPN2.0 untuk laksana fasa pemulihan seterusnya

Satu Pelan Pemulihan Negara 2.0 (PPN2.0) akan diperkenalkan bagi merancang fasa pemulihan seterusnya setelah PPN 2021 mencapai kejayaan, kata Pengerusi Majlis Pemulihan Negara (MPN), Tan Sri Muhyiddin Yassin.

Beliau berkata PPN 2021 adalah merupakan satu strategi untuk membolehkan pelbagai sektor dalam negara, terutama ekonomi, dibuka semula dengan selamat.

“Oleh kerana strategi itu telah membuahkan hasilnya apabila seluruh negara telah beralih kepada Fasa 4, maka MPN hari ini berpandangan bahawa satu PPN untuk fasa pemulihan dan seterusnya diperlukan.

“Justeru, PPN 2.0 ini akan dirangka segera secara komprehensif dan inklusif, yang melibatkan input daripada semua pemegang taruh termasuk pakar-pakar dalam pelbagai bidang, pihak swasta, NGO, kerajaan negeri dan kementerian, sesuai dengan pendekatan seluruh negara,” katanya.

Memaklumkan demikian pada sidang media selepas mempengerusikan mesyuarat pertama MPN bagi 2022, hari ini, bekas Perdana Menteri itu berkata mesyuarat hari ini turut bersetuju membentuk satu pasukan bagi menyediakan deraf PPN2.0.

Pasukan itu akan menyediakan laporan yang antaranya, termasuk merangka strategi dan pendekatan berbangkit, supaya negara dapat pulih dalam tempoh masa tertentu.

Mesyuarat turut dihadiri empat menteri kanan iaitu Menteri Kanan Perdagangan Antarabangsa dan Industri Datuk Seri Mohamed Azmin Ali; Menteri Kanan Pendidikan Datuk Seri Mohd Radzi Jidin; Menteri Kanan Pertahanan, Datuk Seri Hishammuddin Hussein; dan Menteri Kanan Kerja Raya, Datuk Seri Fadhillah Yusof, serta Menteri Kewangan Merangkap Menteri Penyelaras MPN, Datuk Seri Tengku Zafrul Tengku Aziz.

Pada mesyuarat hari ini, MPN turut mendengar taklimat daripada Menteri Kesihatan Khairy Jamaluddin mengenai perkembangan terkini wabak Covid-19, khususnya penularan varian Omicron di dalam negara.

Ketua Pengarah Agensi Bantuan dan Pengurusan Bencana Negara (NADMA), Datuk Dr Aminuddin Hassim turut memberi taklimat berhubung mekanisme pengurusan banjir.

Menurut Muhyiddin, mesyuarat MPN hari ini bersetuju untuk mengesyorkan perkara-perkara berikut:

1. Mengenai pembukaan semula sempadan antarabangsa, Kementerian Kesihatan Malaysia dan Kementerian Dalam Negeri (KDN) memulakan perbincangan untuk meneliti, merancang dan mencadangkan langkah-langkah untuk membuka semula dengan segera dan selamat kepada MPN.

Pembukaan sempadan negara sangat penting bagi menyokong proses pemulihan negara. Cadangan tersebut perlu merangkumi mekanisme kawalan penularan varian-varian baharu.

“Sehubungan itu, MPN juga mencadangkan pembentukan sebuah jawatankuasa antara beberapa kementerian dan bentangkan balik kepada pihak majlis tentang bila dan bagaimana caranya, sempadan negara kita dapat dibuka secara berperingkat-peringkat.

“Pandangan majlis ialah kerana kalau tidak ada satu perancangan yang jelas, bimbang bahawa penutupan sempadan kita ini dalam satu tempoh yang tidak menentu akan membawa kesan kepada cepat ataupun lambat proses pemulihan negara,” kata Muhyiddin.

2. Bagi mangsa bencana banjir, NADMA perlu memastikan proses penyaluran bantuan Kerajaan dipermudah dan dipercepatkan. NADMA juga perlu membuat perancangan lebih awal bagi persiapan sebelum dan pasca banjir yang berlaku setiap tahun. Bagi PMKS yang terkesan, SME Corp serta Persatuan PKS Malaysia perlu bekerjasama dalam menyediakan senarai yang terjejas kepada Kementerian Kewangan.

3. Berkenaan cabaran kekurangan tenaga kerja dalam subsektor perikanan laut dalam, Kementerian Pertanian dan Industri Makanan bersama Kementerian Sumber Manusia dan KDN perlu memperhalusi langkah-langkah menangani isu tersebut yang semakin meruncing.

4. Pelan Pemulihan Negara (PPN) telah dirangka pada tahun 2021 sebagai satu panduan strategi keluar bagi membolehkan negara dibuka dengan selamat dan teratur. Alhamdullilah, semua negeri telah pun berjaya beralih ke fasa 4, maka Majlis berpandangan bahawa satu pelan pemulihan untuk fasa-fasa pemulihan seterusnya diperlukan.

“Insya-Allah dengan kerjasama semua, saya pasti PPN2.0 ini akan membolehkan Malaysia terus membangun secara mampan walaupun berhadapan dengan cabaran Covid-19,” katanya.


Kerajaan mohon lucut hak wang, aset bekas pengarah eksekutif 1MDB

Kerajaan Malaysia memohon untuk melucut hak wang tunai berjumlah RM156,500, sebuah kereta dan juga hartanah daripada bekas pengarah eksekutif 1Malaysia Development Berhad (1MDB), Casey Tang Keng Chee.

Wang tunai berjumlah RM156,500 itu terdiri daripada baki akaun simpanan dan semasa Casey Tang di empat bank iaitu RM89,300 di Maybank Islamic Berhad; RM13,000 di CIMB Bank Berhad; RM600 di RHB Bank Berhad; dan RM53,600 di AmBank Berhad.

Kenderaan itu pula ialah Subaru XV2.01 yang dirampas pada Januari 2021, dan kerajaan juga sedang berusaha untuk merampas sebuah banglo di Bandar Kinrara dan sebuah lot kedai di Bandar Puchong Jaya.

Kerajaan memfailkan saman pelucutan hak terhadap Casey Tang pada November 2021, mengikut Subseksyen 61(2) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001.

Casey Tang disenaraikan sebagai orang dikehendaki oleh pihak berkuasa Malaysia dan lokasinya ketika ini tidak diketahui.

Notis dalam warta itu dikeluarkan pada 1 Ogos lepas, yang mempelawa mana-mana pihak ketiga untuk hadir sendiri atau diwakili peguam bagi mencabar tindakan pelucutan hak sebelum perbicaraan.

Ini bagi membolehkan pihak ketiga mengemukakan tunjuk sebab mengapa harta itu tidak boleh dilucut hak oleh kerajaan.

Apabila perkara itu dikemukakan untuk pengurusan kes di hadapan Hakim Mahkamah Tinggi Datuk Collin Lawrence Sequerah hari ini, timbalan pendakwa raya Noor Zalizan Lazarous memaklumkan kepada mahkamah bahawa responden (Casey Tang) tidak diwakili.

Pada ketika ini peguam Muhamad Al-Muazzim Azmi Amin berdiri dan berkata bahawa anak guamnya iaitu, Maybank Islamic, sedang berusaha untuk menuntut sebahagian daripada aset yang disasarkan.

Mahkamah kemudian menetapkan 12 Okt ini untuk sebutan seterusnya. – Bernama


Zahid kuku besi kata Ketua UMNO Alor Setar

UMNO Alor Setar menyifatkan Presidennya, Datuk Seri Ahmad Zahid Hamidi mengamalkan kepimpinan kuku besi dalam menjatuhkan hukuman ke atas ahlinya.

Ketua Umno Bahagian Alor Setar, Datuk Mohd Yusof Ismail berkata beliau sendiri tidak faham kemahuan Zahid apabila pemimpin yang bernilai ditolak keluar dari parti.

“Apa yang saya nampak, Presiden Umno, Datuk Seri Dr Ahmad Zahid Hamidi bersifat kuku besi, sebab orang yang bernilai dalam Umno dikeluarkan demi untuk selamatkan peribadi beliau.

“Umno sekarang dalam keadaan amat tenat, sepatutnya perkara ini dibincangkan supaya jadi elok sebab kita nampak Khairy Jamaludin dan Naib Ketua Pemuda Umno, Shahril Hamdan mempunyai aura tersendiri untuk menarik pengundi muda.

“Keputusan ini amat menyedihkan, kita tak tahu apa yang Presiden Umno nak sebenarnya. Saya sebagai orang yang digantung sebelum ini pun lihat sistem menggantungkan keahlian seseorang itu amat zalim,” katanya lapor Harian Metro.

Malam tadi, UMNO mengumumkan pemecatan Khairy Jamaluddin dan Tan Sri Nor Omar serta  puluhan ahli lain selain menggantung keahlian selama enam tahun terhadap empat pimpinan termasuk Datuk Seri Hishamuddin Hussien.

Susulan keputusan UMNO itu, Mohd Yusof menjangkakan Perikatan Nasional (PN) bakal meneruskan penguasaan terhadap enam negeri yang bakal menjalankan PRN tidak lama lagi.

“Dalam PRN nanti, kita sudah nampak PN akan menguasai tiga negeri Kelantan, Terengganu dan Kedah, tidak mustahil dengan keadaan UMNO sekarang, Negeri Sembilan dan Selangor juga akan jatuh kepada PN,” katanya.

Mengulas lanjut, beliau menyifatkan Lembaga Disiplin UMNO tidak adil dalam membuat keputusan memecat ahlinya sebelum dipanggil memberi penjelasan.

“Setiap salah laku ahli UMNO perlu dirujuk kepada lembaga disiplin dan perlu ada pengadu sebelum lembaga berkenaan bersidang.

“Contohnya bekas Pengerusi UMNO Selangor, Tan Sri Noh Omar beliau sepatutnya dipanggil lembaga disiplin pada Isnin ini tapi semalam beliau dipecat. Ini tidak adil untuk beliau.

“Selain itu, apa kesalahan bekas Naib Presiden UMNO, Datuk Seri Hishammuddin sehingga beliau digantung keahlian selama enam tahun? Beliau tidak pernah mengeluarkan kenyataan yang merosakkan parti,” ujarnya.


Ringgit kekal momentum kejatuhan diheret sentimen pelabur di AS

Ringgit ditutup lebih rendah berbanding dolar Amerika Syarikat (AS) pada Rabu ketika pelabur terus berhati-hati menjelang undian mengenai had siling hutang negara maju itu lewat hari ini.

Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata kemelut berkaitan had paras hutang AS itu kekal ketara berikutan terdapat segelintir anggota Republikan Kongres itu yang tidak bersetuju dengan persetujuan berkaitannya, menurut laporan Bernama.

Sehubungan itu, beliau berkata risiko mengenai kemungkinan penangguhan dalam mencapai keputusan terbabit sememangnya tidak boleh dinafikan.

Pada 6 petang, ringgit susut ke paras 4.6105/6155 berbanding dolar AS daripada 4.6005/6045 pada akhir urus niaga semalam.

Mohd Afzanizam berkata susulan isu itu, kalangan penggiat pasaran pertukaran asing lebih bersikap untuk bertahan atau enggan mengambil sebarang tindakan yang hanya meningkatkan lagi permintaan terhadap dolar AS.

“Oleh itu, proses undian Kongres AS itu pada lewat hari ini akan menjadi tumpuan ramai kerana menentukan sama ada kemelut ini benar-benar dapat berakhir,” katanya kepada Bernama.

Beliau juga percaya gandingan dolar AS/ringgit berkemungkinan kekal di paras RM4.60 berikutan ketiadaan petunjuk jelas mengenai hasil undian tersebut.

Dalam pada itu, ringgit diniagakan kebanyakannya mengukuh berbanding kumpulan mata wang utama lain pada akhir urus niaga hari ini.

Ringgit meningkat berbanding pound Britain kepada 5.6986/7048 daripada 5.7129/7179 semalam, mengukuh berbanding euro pada 4.9208/9261 daripada 4.9327/9369 namun susut berbanding yen Jepun kepada 3.2951/2989 daripada 3.2821/2852.

Namun, ringgit sebaliknya diniagakan lebih rendah berbanding mata wang Asean lain.

Unit tempatan itu rendah berbanding rupiah Indonesia kepada 307.4/307.9 daripada 306.9/307.4; susut berbanding baht Thailand pada 13.2440/2641 daripada 13.2251/2427 dan turun berbanding peso Filipina kepada 8.20/8.22 daripada 8.16/8.17.

Ringgit bagaimanapun mendatar berbanding dolar Singapura pada 3.4036/4075 daripada 3.4035/4070, sebelum ini.


Wujud taktik baharu sindiket penipuan, LHDN gesa waspada

Lembaga Hasil Dalam Negeri (LHDN) mengesan modus operandi baharu sindiket penipuan yang menggunakan nama pegawai lembaga itu bagi membuat perolehan serta pembelian aset daripada syarikat perabot.

LHDN dalam kenyataan hari ini memberitahu bahawa sindiket itu menyediakan dua kad nama palsu yang menggunakan nama pegawai LHDN bagi membolehkan mereka membuat pesanan pembelian peralatan perabot untuk kegunaan di pejabat LHDN, lapor Bernama.

“Bagi meyakinkan lagi mangsa, sindiket turut menyediakan Dokumen Pesanan Pembelian (Purchase Order) palsu mengandungi butiran jenis-jenis peralatan perabot yang ingin dipesan serta turut dilengkapi dengan tandatangan palsu pegawai LHDN,” menurut kenyataan itu.

Sehubungan itu, LHDN mengingatkan orang ramai agar sentiasa berwaspada dengan sindiket penipuan yang menyamar sebagai pegawai LHDN bagi memperdayakan mangsa.

LHDN amat memandang serius terhadap perkara ini dan orang ramai dinasihat supaya berhati-hati dengan setiap panggilan, e-mel mahupun surat atau dokumen yang meragukan dengan mendapatkan pengesahan daripada LHDN terlebih dahulu sebelum melakukan sebarang transaksi dalam talian, menurut kenyataan itu.

Sebarang pertanyaan dan maklum balas mengenai perkara itu boleh dibuat secara dalam talian melalui saluran HASiL Live Chat, borang maklum balas di portal rasmi LHDNM di pautan pantas https://maklumbalaspelanggan.hasil.gov.my/MaklumBalas/ms-my/ dan Hasil Care Line di talian 03-8911 1000 / 603-8911 1100 (Luar Negara);


PRU-15: BN arah gabungan kemuka senarai sebelum pembahagian kerusi

Semua parti gabungan Barisan Nasional (BN) dan “rakan BN” diminta mengemukakan senarai kehendak mereka sebelum sebarang pembahagian kerusi untuk Pilihan Raya Umum Ke-15 (PRU-15) akan datang dimuktamadkan.

Timbalan Pengerusi BN Datuk Seri Mohamad Hasan berkata senarai itu perlu bagi memastikan gabungan berkenaan dapat menyediakan pasukan terkuatnya untuk memenangi pilihan raya.

“Kita perlu mempunyai pendekatan dan strategi yang betul jika mahu merampas Putrajaya.

“Jadi, melalui senarai itu, kita juga akan dapat mengetahui kekuatan dan kelemahan setiap parti dan seterusnya menghasilkan kombinasi yang tepat untuk menang,” katanya kepada pemberita selepas bertemu BN Negeri Sembilan, hari ini (29 Julai).

Memetik laporan media tempatan Mohamad berkata sehingga kini, hanya perbincangan awal telah diadakan berhubung perkara itu.

Ditanya sama ada akan berlaku pertukaran kerusi beliau menegaskan perkara itu juga belum dimuktamadkan.

“Setakat ini, ia adalah status quo. Tetapi kepimpinan BN akan memuktamadkan perkara ini sebaik sahaja kita mendapat maklum balas daripada parti masing-masing,” katanya.

Beliau turut menasihatkan semua pihak menyelesaikan masalah dalaman jika ada, supaya mereka dapat memberi tumpuan kepada persiapan menghadapi PRU yang sepatutnya diadakan dalam tempoh setahun lagi.

Sementara itu, ketika mengulas mengenai pindaan perlembagaan parti, Mohamad yang juga Timbalan Presiden UMNO berharap Jabatan Pendaftaran Pertubuhan (RoS) dapat memberikan keputusan segera mengenai perkara itu.

Katanya UMNO telah menulis surat kepada RoS yang memohon jasa baik supaya keputusan pindaan perlembagaan parti itu dapat diketahui sebelum 31 Julai ini.

Menurutnya ia supaya UMNO dapat melakukan persiapan sebaiknya jika permohonan itu tidak diluluskan.

“UMNO telah tulis surat yang meminta jasa baik RoS kepada parti untuk berikan keputusan ya ataupun tidak sehingga 31 Julai. Kami perlukan jawapan, jadi kami tunggu tetapi 31 Julai adalah hari minggu, kalau boleh hari ini kami mahu dapatkan surat jawapan.

“Kami tidak mendesak RoS untuk luluskan ataupun tidak, tetapi berikan jawapan awal supaya kami dapat siapkan parti kerana penggal 18 bulan akan berakhir hujung tahun ini,” katanya.

Katanya jika RoS tidak meluluskan permohonan UMNO untuk menangguhkan pemilihan parti sehingga enam bulan selepas PRU, UMNO perlu membuat persiapan mengadakan mesyuarat, termasuk melibatkan 22,000 cawangannya.


Kes LHDN anak Najib, Mahkamah rayuan tangguh pendengaran 15 Disember

Pendengaran permohonan kerajaan bagi mencabar keputusan Mahkamah Tinggi tahun lalu berhubung tunggakan cukai melibatkan anak perempuan Datuk Seri Najib Razak sebanyak RM10 juta ditangguhkan ke 15 Disember depan.

Keputusan penangguhan itu diputuskan Mahkamah Rayuan yang menolak langkah mengeluarkan ringkasan penghakiman dalam saman Lembaga Hasil Dalam Negeri (LHDN) terhadap Nooryana Najwa Najib, kata peguamnya dipetik portal The Edge.

Menurut laporan portal itu, tiada alasan diberikan berhubung penangguhan tersebut.

Nooryana, anak kedua Najib dari perkahwinannya dengan Rosmah Mansor, dinamakan sebagai defendan dalam saman difailkan LHDN pada Julai 2019 selepas beliau gagal menyerahkan borang cukai pendapatan bagi penilaian dari 2011 hingga 2017.

LHDN menuntut RM10,335,292.36 dengan kadar faedah tahunan sebanyak 5% dari tarikh penghakiman hingga tarikh realisasi, kos, dan pelepasan seperti yang dilihat munasabah oleh mahkamah.

Pada 26 Ogos tahun lalu, Mahkamah Tinggi Shah Alam menolak permohonan LHDN bagi ringkasan penghakiman.

Ringkasan penghakiman adalah keputusan mahkamah tanpa pendengaran kenyataan daripada saksi.

Mahkamah turut mendapati sijil yang ditunjukkan oleh kerajaan sebagai bukti jumlah tanggungan cukai dan kebolehbayaran tidak ditandatangani oleh ketua pengarah LHDN seperti yang disyaratkan di bawah Seksyen 142 Akta Cukai Pendapatan 1967.


25 kematian, 45,591 kes masih aktif

Sebanyak 25 lagi kematian akibat komplikasi Covid-19 dalam tempoh 24 jam semalam, termasuk empat pesakit yang meninggal dunia sebelum sempat menerima rawatan di hospital atau kes BID, lapor Kementerian Kesihatan (KKM), hari ini.

Angka itu menjadikan kumulatif kematian sebanyak 31,315 kes, termasuk 6,325, menurut data dikemas kini dalam laman sesawang KKM, Covidnow pagi ini.

Daripada keseluruhan kes kematian itu, Selangor merekodkan enam kes menjadikan kumulatif di negeri itu sebanyak 9,916. Negeri itu turut merekodkan 781,838 kes positif, dengan 759,534 pesakit telah sembuh dan 12,388 kes aktif.

Daripada jumlah kes aktif itu, 10,969 pesakit menjalani kuarantin di rumah; 610 ditempatkan di PKRC; 746 dimasukkan ke hospital; dan 63 dirawat di unit rawatan rapi dengan 45 daripadanya memerlukan alat bantuan pernafasan.

Sehingga semalam, seramai 4,759,854 atau 94.1 peratus populasi di Selangor telah lengkap divaksin, 95.4 peratus atau 4,834,925 lagi menerima sekurang-kurangnya satu dos, dan 1,155,987 menerima dos penggalak.

Bagi negeri-negeri lain, Perak merekodkan empat kes kematian; diikuti masing-masing tiga di Johor dan Pulau Pinang; masing-masing dua kes di Kelantan, Pahang, dan Kuala Lumpur; serta masing-masing satu kes di Negeri Sembilan, Perlis dan Terengganu.

Menurut KKM, tiada kes kematian dilaporkan di Kedah, Melaka, Sabah, Sarawak, Labuan dan Putrajaya.

Sementara itu, jumlah kes aktif di seluruh negara sehingga semalam turun sebanyak 1,286 kes kepada 45,591 kes.

Daripada jumlah itu, 38,097 pesakit menjalani kuarantin di rumah; 3,657 ditempatkan di PKRC; 3,513 dimasukkan ke hospital; dan 324 pesakit dirawat di ICU dengan 175 daripadanya memerlukan alat bantuan pernafasan.

Sejak Covid-19 melanda negara awal tahun lalu hingga semalam, negara merekodkan 2,738,401 kumulatif kes positif dengan 2,661,495 pesakit telah sembuh.


Shahidan pilih pertahan Arau atas tiket PN

Datuk Seri Shahidan Kassim yang digugurkan Barisan Nasional (BN) daripada senarai calon Pilihan Raya Umum ke-15 (PRU-15) mengesahkan akan mempertahankan kerusi Parlimen Arau atas tiket Perikatan Nasional (PN).

Difahamkan pengumuman rasmi akan dilakukan di Kompleks PAS Perlis, Kangar malam ini.

Shahidan yang juga Ketua UMNO Bahagian Arau itu berkata keputusan itu dibuat kerana melihat PN boleh menjadi platform yang mampu menyatukan UMNO, PAS dan Bersatu.

“Saya akan bertanding atas satu parti yang berasaskan UMNO, PAS dan Bersatu yang memperjuangkan agama, bangsa dan negara walaupun UMNO pun memperjuangkan agama, bangsa dan negara namun ia kini dipimpin oleh seorang yang mengkhianati keputusan Bahagian terutama di Arau.

“Jadi kalau perkiraan ini diambil untuk menjadi pemimpin, saya kira tak layaklah kerana saya sudah menjadi pengarah pilihan raya sebanyak lima kali dan kami tidak pernah ganggu bahagian masing-masing.

“Tetapi calon (UMNO-BN) yang bertanding kali ini sangat menyedihkan apabila tiada satu senarai calon yang dikemukakan oleh Bahagian dipilih,” katanya kepada pemberita di Pusat Khidmat Datuk Seri Shahidan Kassim di Kubang Gajah, hari ini, lapor BH.

Sebelum ini, Datuk Rozabil Abd Rahman dicalonkan BN bagi Parlimen Arau manakala Pakatan Harapan (PH) mencalonkan Fathin Amelina Fazlie dari PKR.


Ringgit dibuka tinggi berbanding dolar AS, Bursa Malaysia pulih

Minat belian diperbaharui dalam kalangan pelabur mendorong nilai ringgit dibuka tinggi berbanding dolar AS pagi ini (Selasa, 9 Ogos 2022), kata seorang penganalisis.

Pada jam 9 pagi, mata wang tempatan meningkat kepada 4.455/459 berbanding dolar AS daripada penutup Isnin 4.4570/4600, menurut Bernama.

Bagaimanapun, penganalisis itu berkata prestasi positif ringgit bagi sesi pagi dihadkan oleh kejatuhan harga minyak mentah apabila penanda aras minyak mentah Brent merosot sebanyak 0.41 peratus kepada US$96.25 setong.

Beliau berkata dolar AS diunjurkan untuk mengukuh sekiranya angka inflasi terus meruncing dan ini sebaliknya mencetuskan jangkaan bahawa kenaikan kadar Rizab Persekutuan Amerika Syarikat akan berubah agresif pada bulan September.

Sementara itu, mata wang tempatan didagangkan kebanyakannya lebih tinggi berbanding sekumpulan mata wang utama.

Ringgit menambah nilai berbanding dolar Singapura kepada 3.2301/2333 daripada penutup Isnin pada 3.2309/2333, mengukuh berbanding pound Britain pada 5.3803/3865 daripada 5.3872/3908 dan meningkat berbanding euro pada 4.5401/5446 daripada 4.5408/5438 sebelumnya.

Bagaimanapun, ringgit telah menyusut nilai berbanding yen Jepun pada 3.3027/3069 daripada 3.3010/3035 semalam.

Sementara itu, kemunculan kegiatan memburu saham murah dengan pembelian kebanyakannya dikesan membabitkan saham wajaran tinggi yang diterajui oleh Public Bank, mendorong dagangan di Bursa Malaysia dibuka lebih tinggi pagi ini selepas mengalami kerugian selama dua hari berturut-turut.

Pada jam 9.05 pagi, indeks penanda aras FTSE Bursa Malaysia KLCI (FBM KLCI) meningkat 3.15 mata kepada 1,499.18 daripada 1,496.03 pada penutupan urus niaga Isnin.

Indeks utama itu memulakan dagangan dengan 2.49 mata lebih tinggi untuk mencatatkan paras 1,498.52.

Public Bank melonjakkan indeks komposit sebanyak 1.32 mata selepas meningkat empat sen kepada RM4.68 dengan 383,800 saham bertukar tangan.

Pergerakan harga di pasaran adalah positif, menyaksikan kaunter untung mengatasi kaunter rugi 110 berbanding 92, manakala 201 kaunter tidak berubah, 1,870 tidak diniagakan dan lapan yang lain digantung.

Jumlah dagangan yang direkodkan adalah sebanyak 152.39 juta unit bernilai RM36.45 juta.

Naib Presiden Penyelidikan Ekuiti Rakuten Trade Thong Pak Leng berkata beliau menjangkakan FBM KLCI akan bergerak stabil dalam julat 1,490-1,500 hari ini.

Beliau menambah harga minyak sawit mentah (MSM) kekal dalam aliran menaik dan berakhir pada RM4,070 satu tan, menjejaki kenaikan harga minyak kacang soya.

“Sekiranya ini berterusan, kami menjangkakan minat belian ke atas saham perladangan akan muncul kerana ringgit yang lemah pada masa ini turut menjadi pemangkin kepada harga MSM,” katanya kepada Bernama.

Dalam kalangan saham wajaran tinggi, Maybank menokok dua sen kepada RM8.90, Petronas Chemicals menambah satu sen kepada RM8.74 dan Tenaga naik tiga sen menjadi RM8.38, manakala IHH Healthcare dan CIMB tidak berubah, masing-masing mencatatkan harga RM6.41 dan RM5.28.

Bagi saham aktif, G3 Global meningkat 1.5 sen kepada 5.5 sen, B.I.G Industries naik lima sen kepada 81 sen, dan Olympia dan Top Glove masing-masing menambah satu sen kepada lapan sen dan 99.5 sen, manakala Ho Wah susut setengah sen kepada 14.5 sen dan Hextar lemah satu sen kepada 35 sen.

Di papan indeks, Indeks FBM Emas meraih 18.95 mata kepada 10,642.53, Indeks FBMT 100 lebih tinggi sebanyak 17.77 mata kepada 10,389.6, Indeks FBM Emas Syariah menokok 4.14 mata kepada 10,771.23 dan FBM 70 mengembang 5.36 mata kepada 12,757.19.

Bagaimanapun, FBM ACE susut 3.0 mata kepada 4,852.66.

Mengikut sektor, Indeks Perkhidmatan Kewangan melonjak 50.9 mata kepada 16,703.68, Indeks Tenaga menambah 1.78 mata kepada 654.31, manakala Indeks Produk dan Perkhidmatan Perindustrian menyusut 0.05 mata kepada 182.58 dan Indeks Perladangan susut 13.72 mata kepada 7,107.41.


Singapura kutuk pencerobohan Russia

Singapura mengutuk sekeras-kerasnya pencerobohan Russia dan menegaskan bahawa kedaulatan, kemerdekaan dan integriti wilayah Ukraine mesti dihormati, kata Perdana Menteri Lee Hsien Loong.

Dalam catatan Facebook pada Isnin (28 Februari 2022), Lee menegaskan bahawa situasi yang berlaku di Ukraine adalah penting kepada Singapura.

“Jika hubungan antarabangsa berdasarkan ‘kekuatan adalah betul’, dunia akan menjadi tempat yang berbahaya bagi negara-negara kecil seperti Singapura.

“Inilah sebabnya mengapa Singapura menyokong undang-undang antarabangsa dan Piagam Pertubuhan Bangsa-Bangsa Bersatu, yang melarang tindakan pencerobohan terhadap negara berdaulat, “kata Lee.

Russia menyerang negara jirannya Ukraine pada 24 Februari lalu setelahs ketegangan memuncak berbulan-bulan di sempadan, dengan tentera Russia berkumpul dan menjalani latihan ketenteraan. Tindakannya dikutuk secara meluas oleh negara di seluruh dunia.

Terdahulu di Parlimen, Menteri Luar Negeri Vivian Balakrishnan mengumumkan bahawa Singapura akan mengenakan sekatan ke atas Russia kerana menceroboh Ukraine.

Langkah itu termasuk mengenakan kawalan eksport ke atas barangan yang boleh digunakan secara langsung sebagai senjata di Ukraine, dan menyekat bank Russia dan transaksi kewangan tertentu yang berkaitan dengan Russia, katanya.

Lee menyatakan bahawa lapan tahun lalu, Menteri Luar Singapura K Shanmugam ketika itu melakukan perkara yang sama apabila Russia menceroboh Semenanjung Crimea daripada Ukraine.

“Pengajaran untuk kita, dahulu dan sekarang, adalah nyata. Apabila perjanjian dan diplomasi gagal, kita tidak boleh bergantung kepada orang lain untuk melindungi kita. Kita tidak boleh kehilangan keupayaan untuk mempertahankan diri,” katanya.

Pencegahan terbaik Singapura terhadap penceroboh adalah perkhidmatan negara dan Angkatan Bersenjata Singapura yang kuat dan bersedia beroperasi, tambahnya.

Sebagai sebuah negara kecil, Singapura perlu mengekalkan hubungan baik dengan semua negara besar dan kecil, kata Lee.

Ia tidak memilih pihak sebaliknya “(carta) haluan kita sendiri berdasarkan prinsip yang konsisten dan kepentingan nasional jangka panjang”.

Singapura juga mesti kekal bersatu padu, kata Lee.

“Kami bertuah kerana menikmati keamanan dan kestabilan sekarang selama lebih daripada 50 tahun. Serangan Russia ke atas Ukraine mengingatkan kita betapa berharganya dan betapa pentingnya bagi kita semua menjadikan Singapura sebagai rumah untuk bekerjasama untuk memelihara keadaan bahagia ini,” katanya. – Agensi


Agihan kerusi dibuat sesama parti PN, tak tunggu UMNO: Muhyiddin

Pengagihan kerusi sudah dibincangkan antara parti-parti komponen dalam Perikatan Nasional (PN) tanpa melibatkan UMNO dan Barisan Nasional (BN) yang masih tidak jelas berhubung pendirian mereka, kata Tan Sri Muhyiddin Yassin.

Pengerusi PN itu berkata hala tuju UMNO dan BN yang tidak jelas menyebabkan sebarang rundingan kerusi tidak akan melibatkan parti tersebut, sebaliknya PN akan mengagihkan pembahagian kerusi sesama parti yang berada dalam gabungan itu.

“Sementara ini kita peringkat Perikatan Nasional membuat keputusan kerana kita belum dapat pasti hala tuju UMNO ke hadapan dan belum ada satu pernyataan yang jelas pada pihak pimpinan UMNO ataupun BN sendiri supaya rundingan kerusi itu dibuat antara kita, parti-parti dalam Pakatan Nasional.

“So basically yang akan kita rundingi ialah kerusi-kerusi Parlimen dan Dewan Undangan Negeri yang kita akan agihkan antara parti-parti Bersatu, PAS, Gerakan dan untuk Sabah dan Sarawak termasuklah Parti Star dan SAPP,” katanya semasa sidang media selepas mempengerusikan mesyuarat PN hari ini.

Jelas Muhyiddin lagi, pilihan raya umum (PRU) yang dijangka berlangsung tahun depan sudah semakin hampir dan PN tidak boleh menunggu keputusan parti lain yang belum membuat keputusan untuk bersama mereka atau sebaliknya.

“Sebab itu keputusan yang telah pun kita buat kerana kita jangka pilihan raya akan diadakan mungkin pada tahun hadapan.

“Tempoh masa tidak lama… Jadi kalau kita nakparti lain membuat satu keputusan dan pendirian ini akan terganggu urusan-urusan persiapan pilihan raya yang nak diatur oleh parti Perikatan Nasional,” ujarnya lagi.

Untuk rekod, PN berada dalam kerajaan ketika ini bagi mengelakkan blok pembangkang dapat menerajui semula kerajaan selepas beberapa Ahli Parlimen (MP) UMNO menarik sokongan terhadap Muhyiddin.

Kerajaan sekarang pimpinan Perdana Menteri (PM) Datuk Seri Ismail Sabri Yaakob yang terbentuk juga hasil sokongan PN, tanpa sokongan tersebut UMNO tidak akan dapat kembali menjadi dominan di Putrajaya.

Terdahulu, Presiden UMNO Datuk Seri Ahmad Zahid Hamidi merancang pakatan dengan Ketua Pembangkang Datuk Seri Anwar Ibrahim yang juga cikgunya untuk menjatuhkan Muhyiddin tetapi membuat pusingan-U apabila tidak menyokong Presiden PKR itu menjadi PM yang baharu.

Selain itu, pencalonan Ismail Sabri sebagai PM Kesembilan juga dikemukakan oleh Muhyiddin sebagai syarat kepada UMNO untuk mendapatkan sokongan.


Indonesia lepasi angka tiga juta kes positif Covid-19

Jangkitan Covid-19 di Republik Indonesia hari ini melepasi angka tiga juta apabila 49,509 kes baharu dilaporkan, serentak dengan jumlah kematian harian tertinggi membabitkan 1,449 pesakit.

Kementerian Kesihatan negara itu melaporkan 49,509 kes baru, menjadikan jumlah kumulatif meningkat kepada 3,033,339.

Jumlah kematian keseluruhan juga meningkat kepada 79,032 individu.

Angka terbaharu jangkitan Covid-19 yang dilaporkan hari ini adalah yang kedua tertinggi setelah merekodkan kes tertinggi pada Rabu minggu lalu.

Negara keempat paling padat penduduk di dunia itu melaporkan jangkitan harian sebanyak 54,517 kes pada 14 Julai lalu – mengatasi jumlah kes harian di India – menjadikan Indonesia sebagai titik panas baharu Covid-19 di Asia.

Lonjakan kes positif di seluruh 34 wilayah negara ini dikaitkan dengan penularan pantas varian Delta yang lebih mudah berjangkit.

Menurut data Universiti Johns Hopkins, hanya terdapat 14 negara di dunia yang telah melebihi angka tiga juta kes bagi Covid-19 dan Indonesia telah mencatatkan banyak kes kematian Covid-19 berbanding Turki, iaitu sebanyak 50,709 kes daripada 5.6 juta kes.

Indonesia juga melaporkan sebanyak 561,384 kes aktif Covid-19 dan kebanyakan tertumpu di Pulau Jawa – wilayah paling padat penduduk di Indonesia.

Di Jawa Barat terdapat penambahan jangkitan sebanyak 10,499 kes baharu dan menjadikan jumlah keseluruhan kes sebanyak 536,755 kes.

Manakala, Jakarta mencatatkan 7,058 kes baharu dengan jumlah keseluruhannya sebanyak 763,426 kes atau sebanyak 25.6 peratus daripada jumlah nasional.

Pemerintah Indonesia sebelum ini mengenakan perintah Pemberlakukan Pembatasan Kegiatan Masyarakat Darurat (PPKM Darurat) atau ‘lockdown’ di seluruh Pulau Jawa dan Bali serta beberapa bandar utama lain, yang dilanjutkan sehingga 25 Julai ini.

Antara peraturan PPKM Darurat adalah penutupan pusat-pusat beli-belah, penerapan 100 peratus bekerja dari rumah bagi sektor non essential, penutupan rumah-rumah ibadat, pembelajaran dari rumah sepenuhnya, larangan makan di restauran, kedai makan atau warung (dine in) dan tempat-tempat atau pusat pelancongan dan reakrasi ditutup.

Bagaimanapun, Presiden Indonesia Joko Widodo berkata sekiranya trend kes terus menurun, mulai 26 Julai pemerintah akan mula melonggarkan perintah sekatan secara bertahap. – Agensi


Kes semalam turun kepada 11,994

Kementerian Kesihatan (KKM) memaklumkan jumlah jangkitan baharu Covid-19 di seluruh negara semalam (Khamis, 7 April 2022), turun sedikit berbanding pada Rabu.

Dalam tempoh itu, 11,994 jangkitan baharu dilaporkan, turun 111 kes, berbanding 12,105 kes pada Rabu menjadikan kumulatif positif sejak awal 2020 lalu sebanyak 4,292,585 kes.

Daripada kumulatif positif itu, seramai 4,099,786 pesakit telah pulih, 35,228 kes kematian dilaporkan dan 157,571 kes masih aktif, termasuk 153,859 pesakit menjalani kuarantin di rumah.

Selain itu, seramai 341 pesakit ditempatkan di PKRC; 3,174 dimasukkan ke hospital; dan 197 pesakit dirawat di unit rawatan rapi (ICU) dengan 108 daripadanya memerlukan alat bantuan pernafasan.

Sejak 24 Februari 2021 hingga semalam, lebih 69.10 juta dos vaksin Covid-19 telah diberikan kepada populasi di Malaysia, termasuk rakyat asing.

Daripada jumlah itu, 25,870,912 atau 79.2 peratus telah lengkap dus dos, 27,543,413 atau 84.3 peratus menerima sekurang-kurangnya satu dos, dan 15,899,713 atau 67.6 peratus individu dewasa telah menerima dos penggalak.

Menurut data laman sesawang CovidNOW yang dikemas kini tengah malam tadi, lima negeri – Kuala Lumpur, Johor, Pulau Pinang, Melaka, dan Labuan – mencatat peningkatan kes harian semalam.

Kuala Lumpur merekodkan 1,094 jangkitan baharu berbanding 733 pada Rabu, menjadikan kumulatif positif di Wilayah Persekutuan itu mencecah 334,177 kes, dengan 319,334 pesakit pulih, 2,806 kes kematian, dan 12,037 kes masih aktif.

Daripada jumlah kes aktif itu, seramai 11,644 pesakit menjalani kuarantin di rumah; 120 ditempatkan di PKRC; 265 dimasukkan ke hospital; dan lapan pesakit dirawat di ICU, dengan empat daripadanya memerlukan alat bantuan pernafasan.

Sehingga semalam, seramai 3,049,514 atau 95.4 peratus populasi di Kuala Lumpur telah melengkapkan dua dos suntikan vaksin Covid-19, manakala 3,219,012 atau 101.3 peratus lagi menerima sekurang-kurangnya satu dos.

Seramai 1,712,396 atau 93.9 peratus individu dewasa di Kuala Lumpur telah menerima suntikan dos penggalak.

Sementara itu Johor pula mencatat 625 kes baharu berbanding 426 pada Rabu, diikuti Pulau Pinang (620 kes, 508 Rabu); Melaka (263 kes, 206 Rabu); dan Labuan (45 kes, 17 Rabu).

Berikut adalah pecahan kumulatif positif mengikut negeri sehingga 7 April 2022:


Singapura kesan satu kes Delta Plus

Jumlah jangkitan Covid-19 di Singapura semalam turun semula kepada purata 3,000 kes sehari berbanding lebih 5,000 kes yang dicatatkan pada Rabu, menurut data Kementerian Kesihatan (MOH) negara itu.

Dalam tempoh 24 jam semalam, negara itu mencatatkan 3,432 jangkitan baharu, turun 1,892 kes, berbanding rekod tertinggi harian 5,324 kes yang dilaporkan pada Rabu.

Jangkitan terbaharu semalam menjadikan kumulatif positif sejak awal tahun lalu meningkat kepada 187,851 kes.

MOH berkata, seramai 15 pesakit berusia 62 hingga 98 tahun meninggal dunia semalam, menjadikan keseluruhannya 364 kes kematian dilaporkan akibat Covid-19.

Kes harian baharu yang dilaporkan semalam membabitkan 3,171 jangkitan dalam komuniti, 252 di kediaman pekerja asing dan sembilan kes import.

Sementara itu, MOH mengesahkan sehingga 26 Oktober lalu, satu kes import melibatkan varian Delta Plus (AY.4.2) telah dikesan, namun tiada bukti menunjukkan ianya telah menular dalam kalangan komuniti.

“AY.4.2 bukan varian baharu tetapi subvarian Delta,” kata MOH.

Sementara kesannya masih dikaji, AY.4.2 pada masa ini dianggap sama dengan subvarian Delta yang lain dari segi kebolehjangkitan dan kesan teruk. – Agensi


Ringgit ditutup rendah lagi, paras RM4.60

Ringgit ditutup tidak berubah berbanding dengan dolar Amerika Syarikat (AS) pada Selasa, dipengaruhi oleh faktor luaran memandangkan pasaran menunggu hasil undian berkaitan siling hutang AS oleh Kongres AS esok.

Pada 6 petang, unit tempatan berada pada 4.6005/6045 berbanding dolar AS daripada 4.6030/6060 ketika ditutup pada Isnin, menurut laporan Bernama.

Ketua Ahli Ekonomi dan Kewangan Sosial Bank Muamalat Malaysia Bhd, Dr Mohd Afzanizam Abdul Rashid, berkata ringgit secara amnya masih lemah, dengan dolar AS bergerak mencecah setinggi RM4.6173 sebelum ditutup menghampiri RM4.6100.

“Tidak banyak yang boleh diperkatakan mengenai ringgit ketika ini memandangkan pelabur menumpukan secepat mana untuk isu had hutang AS boleh diselesaikan,” katanya kepada Bernama.

Beliau berkata, dari sudut teknikal, mata wang tempatan berada dalam keadaan terlebih jual, menunjukkan risiko penurunan ringgit selanjutnya adalah terhad.

Buat masa ini, pasangan dolar AS/ringgit berada di bawah sedikit paras rintangan RM4.6257, manakala paras sokongan pada RM4.5491.

“Pasaran pertukaran mata wang asing berhati-hati dengan cara ahli politik AS yang akan membuat keputusan, memandangkan pihak yang berselisih, Demokrat dan Republikan, mungkin tidak begitu cenderung untuk memenuhi keputusan yang begitu pantas,” katanya.

Pada penutupan hari ini, ringgit diniagakan tidak berubah kebanyakannya berbanding beberapa mata wang utama.

Unit tempatan susut berbanding pound kepada 5.7129/7179 daripada 5.6829/6866 ketika ditutup pada Isnin dan hampir mendatar berbanding euro pada 4.9327/9369 daripada 4.9330/9363.

Ringgit tidak berubah berbanding yen pada 3.2821/2852 daripada 3.2820/2844 semalam.

Pada masa yang sama, mata wang tempatan didagangkan kebanyakannya tinggi berbanding mata wang negara ASEAN.

Unit domestik meningkat berbanding rupiah Indonesia kepada 306.9/307.4 daripada 307.3/307.7 ketika ditutup semalam dan naik berbanding baht Thailand kepada 13.2251/2427 daripada 13.2316/2463.

Ringgit tinggi berbanding peso Filipina kepada 8.16/8.17 daripada 8.20/8.21 ketika ditutup pada Isnin namun rendah berbanding dolar Singapura kepada 3.4035/4070 daripada 3.4016/4043.